**Objava osnutka predpisa na spletu:**

**Ime predpisa:**

Uredba o mejnih vrednostih emisije hlapnih organskih spojin v zrak iz naprav, v katerih se uporabljajo organska topila

**Datum objave:**

29. 1. 2015

**Rok za sprejem mnenj in pripomb:**

2. 3. 2015

**e-naslov:**

Jože Roth, joze.roth@gov.si

**OBRAZLOŽITEV**

**I. UVOD**

1. **Pravna podlaga (besedilo, vsebina zakonske določbe, ki je podlaga za izdajo uredbe)**

Drugi, tretji in četrti odstavek 17. člena, enajsti odstavek 74. člena in za izvajanje 82. člena in šestega odstavka 104. člena Zakona o varstvu okolja (Uradni list RS, št. 41/04, 20/06, 39/06, 70/08, 108/09, 48/12, 57/12, 92/13).

1. **Rok za izdajo uredbe, določen z zakonom**

Zakon ne določa roka, sprememba pa je nujna zaradi prenosa petega poglavja direktive 2010/75/EU o industrijskih emisijah.

1. **Splošna obrazložitev predloga uredbe, če je potrebna**

Z veljavno Uredbo o mejnih vrednostih emisije hlapnih organskih spojin v zrak iz naprav, v katerih se uporabljajo organska topila (Uradni list RS, št. 112/05, 37/07, 88/09, 92/10 in 51/11), (v nadaljnjem besedilu: Uredba), je bila v slovenski pravni red prenesena direktiva Sveta 1999/13/ES z dne 11. marca 1999 o omejevanju emisij hlapnih organskih spojin zaradi uporabe organskih topil v nekaterih dejavnostih in obratih (UL L št. 85 z dne 29. 3. 1999, str. 1), (v nadaljnjem besedilu: Direktiva 1999/13/ES). Omenjena direktiva je bila spremenjena in integrirana v direktivo 2010/75/EU Evropskega parlamenta in Sveta z dne 24. novembra 2010 o industrijskih emisijah (celovito preprečevanje in nadzorovanje onesnaževanja) (UL L št. 334 z dne 17. 12. 2010, str. 17), (v nadaljnjem besedilu: Direktiva 2010/75/EU). Zaradi uskladitve slovenskega pravnega reda z zahtevami te prenovljene direktive in za njen popolni prenos je treba spremeniti in dopolniti omenjeno uredbo.

Cilj direktive 1999/13/ES in petega poglavja direktive 2010/75/EU je nadaljnje zmanjševanje emisij hlapnih organskih spojin kot pomembnih prekurzorjev za nastanek troposferskega ozona. Ukrepi, ki jih predvideva direktiva, naj bi prispevali k trajnemu zmanjševanju povečane koncentracije ozona, ki se poleti pojavlja v prizemnem zraku (poletni smog). Direktiva s tem dopolnjuje ukrepe z enakimi cilji, ki jih uvajajo druge direktive na področju emisij toplogrednih plinov, nacionalnih zgornjih mej emisij, emisij iz ravnanja z gorivi in prometa. Dodaten cilj direktive predstavlja zmanjševanje emisij zdravju škodljivih hlapnih organskih spojin in njihovo nadomeščanje z manj nevarnimi snovmi.

Direktiva velja za določene industrijske in obrtne dejavnosti, ki v svojem obratovanju lahko presegajo določen prag letne porabe hlapnih organskih spojin. Te dejavnosti oziroma naprave, ki jih izvajajo, so v celoti naštete v prilogi 1 uredbe. Sem sodijo, na primer, naprave za lakiranje ali nanašanje drugih premaznih sredstev na materiale in proizvode, tiskarske naprave, naprave za ekstrahiranje rastlinskih olj in živalskih maščob ter naprave za proizvajanje najrazličnejših vmesnih in končnih proizvodov (npr. barv in lakov, lazur, lepil, grafičnih proizvodov, obutve, zdravil, itd.).

Za določila direktive, ki omejujejo emisije, deloma že obstaja ustrezni nacionalni predpis (Uredba o emisiji snovi v zrak iz nepremičnih virov onesnaževanja (Uradni list RS, št. 31/07, 70/08, 61/09 in 50/13)), prav tako obstaja ustrezni predpis o monitoringu teh emisij (Pravilnik o prvih meritvah in obratovalnem monitoringu emisije snovi v zrak iz nepremičnih virov onesnaževanja ter o pogojih za njegovo izvajanje (Uradni list RS, št. 105/08)).

Uredba vsebuje v primerjavi z direktivo manjše spremembe glede omejevanje emisij posamezne vrste naprav, ki so strožje od tistih, določenih v direktivi, vendar dosegljive z uporabo obstoječih tehnologij. Pri pripravi predpisa je bila upoštevana tudi nemška ureditev, ki je v nekaterih zahtevah strožja in bolj določna od direktive.

1. Predstavitev presoje posledic za posamezna področja, če te niso mogle biti celovito predstavljene v predlogu zakona

V Sloveniji smo imeli konec leta 2013 211 naprav v katerih se izvajajo dejavnosti te uredbe - kot so navedene v preglednici spodaj. Velika večina od teh je bila vpisanih v evidenco naprav, le manjši del pa je imel tudi okoljevarstveno dovoljenje (cca. 25). Ker so zahteve direktive, ki jih prenaša tudi spremenjena uredba, ostale skoraj nespremenjene večjih dodatnih stroškov povezanih z njenim izvajanjem ni pričakovati – tako na strani države (Agencija RS za okolje, Inšpektorat) kot tudi ne na strani upravljavcev naprav.

|  |  |
| --- | --- |
| **Dejavnost** | **Št. naprav** |
| Rotacijski ofsetni tisk z vročim sušenjem | 3 |
| Druge enote za globoki tisk, fleksotisk, rotacijski sitotisk. laminiranje ali lakiranje | 4 |
| Drugo čiščenje površin snovi ali izdelkov | 17 |
| Lakiranje , barvanje in ličenje vozil | 8 |
| Površinska zaščita drugih kovinskih in plastičnih površin vključno s tekstilom, folijami in papirjem  | 30 |
| Površinska zaščita lesnih površin | 14 |
| Kemično čiščenje tekstila | 106 |
| Proizvodnja obutve | 3 |
| Nanašanje lepil | 11 |
| Proizvodnja premaznih sredstev, sredstev za zaščito lesa in zgradb, lepi ali tiskarskih barv | 7 |
| Predelava kavčuka | 1 |
| Ekstrahiranje rastlinskih olj ali živalskih maščob ter rafiniranje rastlinskih olj | 1 |
| Proizvodnja farmacevtskih izdelkov | 6 |
| SKUPAJ | 211 |

**II. VSEBINSKA OBRAZLOŽITEV PREDLAGANIH REŠITEV**

**K posameznim poglavjem/členom uredbe**

**I. Splošne določbe**

V splošnih določbah je v:

- 1. členu podan je predmet urejanja in področje veljavnosti in obstoječih predpisov s področja varstva okolja in povezanost uredbe z njimi;

- 2. členu je definiran obseg uporabe uredbe zlasti glede vrst naprav in dejavnosti za katere se uporabljajo določbe uredbe v povezavi s prilogo 1, kjer so določene dejavnosti in I. delom priloge 2a, kjer so določeni pragovi najmanjše letne porabe organskih topil nad katerimi so naprave predmet zahtev te uredbe;

- 3. členu so pojasnjeni pomeni izrazov uporabljenih v uredbi.

**II. Obratovanje naprave, okoljevarstveno dovoljenje in evidenca naprav**

V 4. členu so podane glavne zahteve te uredbe – pogoji, katerih izpolnjevanje mora zagotoviti upravljavec take naprave tako pri načrtovanju in gradnji ali rekonstrukciji, kot tudi med samim obratovanjem naprave. Gre za pogoje glede obratovanja z emisijami (izraženimi kot koncentracija snovi, emisijski faktor ali količina nezajetih emisij) nižjimi od predpisanih in za zahtevo po obratovanju na podlagi okoljevarstvenega dovoljenja ali vpisa v evidenco naprav.

V 5. členu je podrobneje določeno katere vrste naprav potrebujejo za svoje obratovanje okoljevarstveno dovoljenje. V 6. členu so podrobneje določeni pogoji, ki jih mora izpolnjevati upravljavec oziroma naprava, če želi pridobiti okoljevarstveno dovoljenje. V 7. členu pa je določena vsebina okoljevarstvenega dovoljenja.

Če upravljavec ne potrebuje za obratovanje svoje naprave okoljevarstvenega dovoljenja jo mora vpisati v evidenco naprav. Kako to stori in sestavine vloge za vpis so podrobneje določene v 8. členu uredbe. V 9. členu je pojasnjen postopek vpisa v evidenco, podaljšanje vpisa in rok veljavnosti potrdila o vpisu v evidenco. V 10. členu so določene zahteve za primer prijave sprememb v obratovanju ali prenehanja obratovanja naprave. V 11. členu so določbe, ki urejajo izbris iz evidence. V 12. členu pa je podrobneje določeno kdaj se sprememba v obratovanju določene vrste naprav šteje za t.i. večjo spremembo. To je pomembno tako zaradi zahtev, ki so različne, če gre za novo ali obstoječo napravo, kot tudi zaradi procesnih posledic (glede sodelovanja javnosti), ki jih ima dejstvo, da gre v primeru določene spremembe za večjo spremembo.

**III a. Izpolnjevanje zahtev glede mejnih vrednosti emisij**

V 13. členu so določene mejne vrednosti emisij določenih hlapnih organskih spojin s stavki o nevarnosti, ki so zaradi svoje nevarnosti in škodljivosti za okolje in zdravje ljudi še posebej izpostavljene. V členih 14., 15., in 16. so podane še druge zahteve (varnostne in dolžnosti obveščanja) ter za posebne primere določena pravila izpolnjevanja mejnih vrednosti emisij – če gre za več naprav istega upravljavca s skupnim odvodnikom.

**III b. Vrednotenje emisije**

V 17. členu je določeno kako se izraža koncentracijo hlapnih organskih spojin in kako se pri tem upošteva redčenje ali hlajenje zajetih odpadnih plinov – če je to tehnično in obratovalno nujno. V 18. členu je napotek glede določanja koncentracije za posebej nevarne hlapne organske snovi, ki imajo stavke nevarnosti. V 19. členu je določen poseben način določanja mejne količine celotnih emisij hlapnih organskih spojin in izračuna površine elektrofereznega nanosa za dejavnost površinske zaščite vozil. V 20. členu je določeno računsko določanje vsebnosti hlapnih organskih spojin v premaznih sredstvih, ki vsebujejo poleg hlapnih sestavin tudi vodo. Ta vrednost je pomembna v primerih dokazovanja porabe – vnosa – hlapnih organskih spojin, zlasti v primeru, ko bi upravljavec k vlogi za vpis v evidenco naprav priložil načrt zmanjševanja emisij hlapnih organskih spojin in na tej podlagi dokazoval enakovredno zmanjšanje emisij.

**III c. Meritve emisij hlapnih organskih spojin**

V 20. členu je predpisana obveznost upravljavca, da izvaja obratovalni monitoring emisije snovi v zrak in sicer kot prve, občasne ali trajne meritve emisij hlapnih organskih spojin iz odvodnikov svoje naprave. Pri tem je določen mejna vrednost masnega pretoka nad katerim so obvezne trajne meritve in mejne vrednosti masnih pretokov nad katerimi so obvezne občasne meritve v različnih periodah (enkrat na leto, vsako tretje ali vsako peto leto). V 22. členu je določena izjema namesto trajnih meritev emisije so možne trajne meritve drugih parametrov obratovanja za primer naprav, ki za svoje obratovanje potrebujejo okoljevarstveno dovoljenje. V 23. členu je določena obveznost za upravljavce vseh naprav, ki so predmet uredbe, da vsako leto poročajo ministrstvu o bilanci uporabljenih topil.

**III d. Ugotavljanje čezmernih obremenitev**

V 24. členu je določeno kdaj naprava povzroča čezmerno obremenitev okolja z emisijo hlapnih organskih spojin za primer trajnih in občasnih meritev in za primer, ko bi to izhajalo iz bilance uporabljenih organskih topil. V 25. členu je določeno kako se pri dokazovanju skladnosti upošteva načrt zmanjševanja emisij hlapnih organskih spojin.

**IV. Nadzorstvo, V. Kazenske določbe in VI. Prehodne in končne določbe**

V končnih členih (26., 27., 28. in 29.) je določeno, da nadzor nad izvajanjem te uredbe opravljajo inšpektorji, pristojni za varstvo okolja, določene so globe za kaznovanje pravnih oseb – upravljavcev naprav, ki storijo prekršek v nasprotju z določbami te uredbe in določene so prehodne določbe za naprave, ki se morajo prilagoditi zahtevam te uredbe, ki so nove oziroma drugačne kot v prejšnji uredbi. Gre zlasti za določbe o pridobitvi okoljevarstvenega dovoljenja oziroma vpisu v evidenco naprav. V 30. členu je določeno, da z dnem uveljavitve te uredbe preneha veljati prejšnja, v 31. členu pa je določeno, da ta uredba začne veljati osmi dan po objavi v Uradnem listu Republike Slovenije.

**Priloge**

Uredbi je dodanih pet prilog nujnih za njeno razumevanje in izvajanje, in sicer:

* Priloga 1: Seznam dejavnosti

Ta priloga podrobneje opisuje dejavnosti, ki so predmet uredbe.

* Priloga 2a, I. del: Seznam naprav in najmanjša letna poraba organskih topil

Ta priloga navaja vrste naprav za izvajanje dejavnosti iz prejšnje priloge in najmanjše pragove letne porabe organskih topil v teh naprava – nad katerimi so naprave dolžne spoštovati zahteve te uredbe.

* Priloga 2a, II. del: Mejne vrednosti

Je najobširnejša priloga, ki za vsako od dejavnosti in naprav iz prejšnjih prilog posebej določa mejne vrednosti emisij (koncentracije hlapnih organskih spojin, količine celotnih in nezajetih emisij) in druge posebne zahteve.

* Priloga 2b: Načrt zmanjševanja emisij hlapnih organskih spojin

V tej prilogi je predstavljena vsebina načrtov zmanjševanja emisij hlapnih organskih spojin in način izračunavanja letne referenčne emisije in ciljne emisije hlapnih organskih spojin s katerimi se zagotovi enakovredno zmanjšanje omenjenih emisij iz naprave, kot bi bilo doseženo, če bi te emisije preverjali z meritvami emisij in izpolnjevanjem mejnih vrednosti iz prejšnje priloge.

* Priloga 3: Bilanca uporabljenih organskih topil

V tej prilogi so razdelani elementi bilance, tako tisti, ki se nanašajo na vnos organskih topil v napravo (I = input) kot tisti, ki se nanašajo na iznos organskih topil iz naprave (O = output). Posebej je določeno ugotavljanje porabe topil, celotnih emisij in določanje nezajetih emisij.

**BESEDILO ČLENOV:**

Na podlagi drugega, tretjega in četrtega odstavka 17. člena, enajstega odstavka 74. člena in za izvajanje 82. člena in šestega odstavka 104. člena Zakona o varstvu okolja (Uradni list RS, št. 39/06 – uradno prečiščeno besedilo, 49/06 - ZMetD, 66/06 Odl. US, 33/07-ZPNačrt, 57/08-ZFO-1A, 70/08, 108/09, 108/09-ZPNačrt-A, 48/12, 57/12 in 92/13) izdaja Vlada Republike Slovenije

**U R E D B O**

**o mejnih vrednostih emisije hlapnih organskih spojin v zrak iz naprav, v katerih se uporabljajo organska topila**

I. Splošne določbe

1. člen

(vsebina)

(1) Ta uredba v skladu z Direktivo 2010/75/EU Evropskega parlamenta in Sveta z dne 24. novembra 2010 o industrijskih emisijah (celovito preprečevanje in nadzorovanje onesnaževanja) (prenovitev) (UL L št. 334 z dne 17. 12. 2010, str. 17) določa posebne zahteve, povezane s preprečevanjem in zmanjševanjem emisije hlapnih in halogeniranih hlapnih organskih spojin v zrak, in sicer:

– vrste dejavnosti in z njimi povezane naprave, ki uporabljajo organska topila,

– pogoje za pridobitev okoljevarstvenega dovoljenja ali vpis v evidenco naprav,

– mejne vrednosti emisij hlapnih organskih spojin v odpadnih plinih,

– mejne količine nezajetih in celotnih emisij hlapnih organskih spojin,

– mejne koncentracije rakotvornih, mutagenih in za reprodukcijo strupenih hlapnih organskih spojin,

– vrednotenje emisije hlapnih organskih spojin in ugotavljanje čezmerne obremenitve,

– obseg obratovalnega monitoringa in

– posebne ukrepe v zvezi z zmanjšanjem tveganja za zdravje ljudi, ki ga povzročajo emisije hlapnih organskih spojin v okolje.

(2) Za vprašanja o emisiji hlapnih organskih spojin v zrak, pogojev za obratovanje, vlogo, vsebino dovoljenja, ki niso posebej urejena s to uredbo, in vprašanja o emisiji drugih snovi v zrak iz naprav, za katere se uporabljajo določbe te uredbe, se uporablja predpis, ki ureja emisije snovi v zrak iz nepremičnih virov onesnaževanja, za vprašanja obratovalnega monitoringa emisije snovi v zrak pa predpis, ki ureja prve meritve in obratovalni monitoring emisije snovi v zrak iz nepremičnih virov onesnaževanja.

(3) Za naprave, ki so hkrati tudi naprave ali deli naprav, ki lahko povzročajo onesnaževanje okolja večjega obsega se za vprašanja pogojev za obratovanje, vloge, vsebine dovoljenja, obsega obratovalnega monitoringa, ki niso posebej urejena s to uredbo, uporabljajo zahteve predpisa, ki ureja vrste naprav in dejavnosti, ki lahko povzročajo onesnaževanje okolja večjega obsega.

(4) Ta uredba se ne uporablja za naprave, ki se uporabljajo samo za raziskave, razvoj in preizkušanje novih izdelkov ter procesov.

2. člen

(obseg uporabe)

(1) Določbe te uredbe se uporabljajo za obratovanje naprav ali katerekoli druge z njimi tehnično povezane dejavnosti, pri katerih je zaradi izvajanja posamezne dejavnosti iz priloge 1, ki je sestavni del te uredbe, poraba organskih topil večja od najmanjše letne porabe organskih topil, določene v I. delu priloge 2a, ki je sestavni del te uredbe.

(2) Ne glede na določbe prejšnjega odstavka se določbe te uredbe uporabljajo tudi za obratovanje naprav, pri katerih je poraba organskih topil manjša od najmanjše letne porabe iz prejšnjega odstavka, če je ta poraba posledica izvajanja načrtov zmanjševanja emisij na podlagi te uredbe.

(3) Če se na funkcionalno zaokroženem območju, ki ga ima v posesti isti upravljavec, uporabljajo organska topila v napravi, ki jo sestavlja več istovrstnih naprav, ali se posamezne faze dejavnosti iz priloge 1 te uredbe izvajajo tudi z opremo, ki se uporablja samo delno za izvajanje dejavnosti iz priloge 1 te uredbe ali kot dodatna oprema k napravi, se za porabo organskih topil šteje celotna poraba organskih topil na tem območju.

(4) Določbe te uredbe, razen določbe glede mejnih vrednosti pod točko 3.1.1 iz II. dela priloge 2a, se ne uporabljajo za naprave iz točk 2.1, 3.1 in 18.1 iz I. dela priloge 2a te uredbe, če se v njih uporabljajo organska topila z vsebnostjo halogeniranih organskih spojin, ki je enaka ali večja od 1 % celotne mase organskega topila.

3. člen

(izrazi)

Izrazi, uporabljeni v tej uredbi, imajo naslednji pomen:

1. istovrstna naprava je naprava z isto oznako dejavnosti iz I. dela priloge 2a te uredbe, ki pa ne presega pragove iz I. dela priloge 2a te uredbe;
2. obstoječa naprava je naprava, ki je obratovala na dan 24. maja 2002 ali je bila tedaj v gradnji in je bilo zanjo pridobljeno enotno dovoljenje za poseg v prostor ali gradbeno dovoljenje skladno s predpisi pred 24. majem 2002 ter je začela poskusno obratovati najpozneje 30. aprila 2003;
3. prijava naprave je postopek, na podlagi katerega mora upravljavec prijaviti uporabo organskih topil ministrstvu, pristojnemu za varstvo okolja (v nadaljnjem besedilu: ministrstvo);
4. nezajete emisije so emisije hlapnih organskih spojin v zrak, tla ali vodo, ki niso zajete v odpadnih plinih, in če ni drugače določeno s to uredbo, tudi topila v katerih koli izdelkih. Med nezajete emisije so vključene tudi difuzne emisije, ki se izpuščajo v okolje skozi okna, vrata, zračnike in podobne odprtine;
5. odpadni plini so s hlapnimi organskimi spojinami in drugimi snovmi onesnaženi plini, ki se izpuščajo v zrak iz:

a) odvodnikov naprav za čiščenje odpadnih plinov (zajeti očiščeni odpadni plini),

b) drugih odvodnikov odpadnih plinov brez predhodnega čiščenja (zajeti neočiščeni odpadni

plini).

 Prostorninski pretok odpadnih plinov se izraža v m3/h pri normnih pogojih;

1. celotne emisije so vsota nezajetih emisij in emisij v odpadnih plinih;
2. zmes je zmes ali raztopina, sestavljena iz dveh ali več snovi;
3. organska spojina je vsaka spojina, ki vsebuje vsaj ogljik in enega ali več naslednjih elementov: vodik, katerikoli halogen, kisik, žveplo, fosfor, silicij ali dušik, razen ogljikovih oksidov ter anorganskih karbonatov in bikarbonatov;
4. hlapna organska spojina je katerakoli organska spojina in frakcija kreozota s parnim tlakom 0,01 kPa ali več pri 293,15 K, ali spojina z enako hlapnostjo pri določenih pogojih uporabe;
5. organsko topilo je katerakoli hlapna organska spojina, ki se uporablja sama ali skupaj z drugimi snovmi, ne da bi se pri tem kemijsko spremenila, za raztapljanje surovin, izdelkov ali odpadnih snovi ali se uporablja kot čistilno sredstvo za raztapljanje nečistoč, kot sredstvo za raztapljanje, disperzni medij, sredstvo za uravnavanje viskoznosti ali površinske napetosti, plastifikator ali kot zaščitno sredstvo (konzervans);
6. halogenirana organska spojina je hlapna organska spojina, ki vsebuje vsaj en atom broma, klora, fluora ali joda v molekuli;
7. premazno sredstvo je katerakoli zmes skupaj z vsemi organskimi topili ali zmesmi, ki vsebujejo organska topila zato, da se zagotovi njegova ustrezna uporaba in se uporablja za prevleke s katerimi se doseže okrasen, zaščiten ali kakšen drug uporaben učinek na površini;
8. lepilo je katerakoli zmes skupaj z vsemi organskimi topili ali zmesmi, ki vsebujejo organska topila, potrebna za njegovo ustrezno uporabo, ki se uporablja za lepljenje posameznih delov izdelka;
9. tiskarska barva je zmes skupaj z vsemi organskimi topili ali zmesmi, ki vsebujejo organska topila, potrebna za njeno ustrezno uporabo, ki se uporablja v tiskarstvu za tiskanje besedila ali slik na površino;
10. lak je prozorno premazno sredstvo;
11. poraba je celoten vnos organskih topil v napravo v koledarskem letu ali kateremkoli drugem 12-mesečnem obdobju brez upoštevanja vseh hlapnih organskih spojin, ki se regenerirajo za ponovno uporabo;
12. vnos je količina organskih topil vključno z organskimi topili v zmeseh, ki se uporabljajo pri izvajanju dejavnosti, in organskimi topili, ki se reciklirajo v napravi ali zunaj nje, in se prištejejo vsakokrat, ko se uporabijo pri izvajanju dejavnosti v napravi;
13. ponovna uporaba organskih topil je uporaba organskih topil, regeneriranih iz naprav za kakršnekoli tehnične ali komercialne namene, skupaj z uporabo kot gorivo, vendar brez upoštevanja količine regeneriranega organskega topila, ki se odstrani kot odpadek;
14. nazivna zmogljivost je največji masni vnos organskih topil v napravo, izražen kot dnevno povprečje, če naprava deluje ob normalnem obratovanju ob projektiranem obsegu proizvodnje;
15. normalno obratovanje je ves čas delovanja naprave ali izvajanja dejavnosti, razen zagona in ustavitve ter vzdrževanja opreme;
16. zaprti pogoji so pogoji, v katerih naprava deluje tako, da se hlapne organske spojine, ki se sproščajo pri izvajanju dejavnosti, zbirajo in odvajajo nadzorovano skozi odvodnik odpadnih plinov ali iz naprave za čiščenje odpadnih plinov in tako niso povsem nezajete;
17. dnevna povprečna vrednost je aritmetična povprečna vrednost vseh veljavnih rezultatov meritev, izmerjenih v obdobju 24 ur in preračunanih na normne pogoje;
18. zagon in ustavitev sta postopka, s katerima se dejavnost, oprema ali rezervoar požene ali ustavi oziroma privede v prazni tek ali iz njega. Šteje se, da redna nihanja pri delovanju naprave niso zagoni in ustavitve;
19. R 40, R 45, R 46, R 49, R 60, R 61 in R 68 so opozorilni stavki za zdravju škodljive, rakotvorne, mutagene in za reprodukcijo strupene hlapne organske spojine v skladu s predpisi o kemikalijah;
20. H 340, H 341, H 350, H 350i, H 351, H 360D in H 360F so stavki o nevarnosti za mutagene, rakotvorne ali za reprodukcijo strupene hlapne organske spojine v skladu s predpisi o kemikalijah.

II. Obratovanje naprave, okoljevarstveno dovoljenje in evidenca naprav

4. člen

(izpolnjevanje zahtev pri obratovanju naprav)

 (1) Upravljavec naprave mora zagotoviti, da so pri načrtovanju, gradnji ali rekonstrukciji, obratovanju in spremembi v obratovanju naprave poleg zahtev te uredbe izpolnjene tudi zahteve predpisa, ki ureja vrste naprav in dejavnosti, ki lahko povzročajo onesnaževanje okolja večjega obsega in predpisa, ki ureja emisije snovi v zrak iz nepremičnih virov onesnaževanja.

(2) Naprava obratuje v skladu z zahtevami te uredbe, če:

1. koncentracija hlapnih organskih spojin v odpadnih plinih ne presega mejnih vrednosti iz

II. dela priloge 2a te uredbe,

1. količina celotnih emisij hlapnih organskih spojin, izražena v odstotkih vnosa organskih topil ali kot

emisijski faktor, ne presega mejnih vrednosti za celotne emisije, če so za posamezno vrsto

naprav določene v II. delu priloge 2a te uredbe,

1. količina nezajetih emisij hlapnih organskih spojin, izražena v odstotkih vnosa organskih topil ali kot

emisijski faktor, ne presega mejnih vrednosti za nezajete emisije, če so za posamezno vrsto

naprav določene v II. delu priloge 2a te uredbe,

1. koncentracije snovi z opozorilnimi stavki R 40, R 45, R 46, R 49, R 60, R 61 ali R 68 ali s stavki o nevarnosti H 340, H 350, H 350i, H 360D ali H 360F v odpadnih plinih ne presegajo mejnih vrednosti emisij iz 13. člena te uredbe,
2. so v zvezi z emisijami hlapnih organskih spojin za posamezne naprave izpolnjene posebne zahteve iz II. dela priloge 2a te uredbe,
3. upravljavec zagotavlja izvajanje ukrepov za zmanjšanje in preprečevanje emisij hlapnih organskih spojin,
4. upravljavec naprave zagotavlja izvajanje obratovalnega monitoringa v skladu s predpisom, ki ureja prve meritve in obratovalni monitoring emisije snovi v zrak iz nepremičnih virov onesnaževanja, in v skladu s programom obratovalnega monitoringa, ki je podrobneje določen v okoljevarstvenem dovoljenju.

(3) Za obratovanje naprav iz 2. člena te uredbe mora upravljavec pridobiti okoljevarstveno dovoljenje ali vpisati napravo v evidenco naprav, v katerih se uporabljajo organska topila (v nadaljnjem besedilu: evidenca naprav).

(4) Pri ugotavljanju izpolnjevanja pogojev iz tega člena ministrstvo upošteva tudi referenčne dokumente o najboljših razpoložljivih tehnikah, navodila in druge produkte izmenjave informacij, ki jih objavlja Evropska komisija o uporabi organskih topil, njihovih možnih nadomestkih ter tehnikah z najmanjšim možnim učinkom na zrak, vodo, tla, ekosisteme in zdravje ljudi.

(5) Ne gleda na določbe tretjega odstavka 16. člena te uredbe mora upravljavec v primeru neizpolnjevanja pogojev iz okoljevarstvenega dovoljenja:

* nemudoma obvestiti inšpektorja, pristojnega za varstvo okolja;
* takoj sprejeti potrebne ukrepe, s katerimi zagotovi, da se skladnost s pogoji iz okoljevarstvenega dovoljenja v najkrajšem možnem času ponovno vzpostavi.

5. člen

(okoljevarstveno dovoljenje)

(1) Upravljavec mora za obratovanje naprave pridobiti okoljevarstveno dovoljenje, če:

– proizvodna zmogljivost vseh naprav, ki jih ima upravljavec v posesti na istem funkcionalno zaokroženem območju, presega porabo hlapnih organskih spojin 150 kg na uro ali 200 ton na leto, ali

– če upravljavec uveljavlja izjeme za doseganje mejnih vrednosti emisij za nezajete emisije organskih topil v odpadnih plinih iz II. dela priloge 2a te uredbe, ali

– če upravljavec uveljavlja izjemo za doseganje mejnih vrednosti emisij iz II. dela priloge 2a te uredbe za površinsko zaščito ali obdelavo pri obratovanje naprav iz dejavnosti iz 8. in 10. točke priloge 1 te uredbe, ki se ne more izvesti v zaprtih pogojih.

(2) Ministrstvo izda eno okoljevarstveno dovoljenje za obratovanje ene ali več naprav ali izjem iz prejšnjega odstavka skupaj, če jih ima upravljavec v posesti na istem funkcionalno zaokroženem območju.

(3) Če mora upravljavec pridobiti okoljevarstveno dovoljenje po drugih predpisih, ki urejajo varstvo okolja, se zahteve te uredbe upoštevajo pri izdaji okoljevarstvenega dovoljenja, naprava pa se ne vpiše v evidenco naprav iz 8. člena te uredbe.

6. člen

(pogoji za izdajo okoljevarstvenega dovoljenja)

 (1) Okoljevarstveno dovoljenje se izda ali podaljša, če je iz vloge razvidno, da izpolnjuje zahteve iz 4. člena te uredbe.

(2) Ne glede na določbe prvega odstavka tega člena lahko ministrstvo izda okoljevarstveno dovoljenje napravi iz druge alineje prvega odstavka prejšnjega člena, tudi če ne izpolnjuje zahtev glede mejnih vrednosti emisij, če upravljavec v vlogi dokaže, da:

– taka skladnost tehnično in ekonomsko ni izvedljiva,

– se zaradi tega ne pričakuje večje tveganje za zdravje ljudi in

– se v napravi uporabljajo najboljše razpoložljive tehnike.

 (3) Ne glede na določbe prvega odstavka tega člena lahko ministrstvo izda okoljevarstveno dovoljenje napravi iz tretje alineje prvega odstavka prejšnjega člena tudi če ne izpolnjuje zahtev glede mejnih vrednosti emisij, če upravljavec v vlogi dokaže, da:

– taka skladnost ni tehnično in ekonomsko izvedljiva in

– se v napravi uporabljajo najboljše razpoložljive tehnike.

7. člen

(vsebina okoljevarstvenega dovoljenja)

V okoljevarstvenem dovoljenju ministrstvo poleg zahtev določenih v predpisu, ki ureja vrste naprav in dejavnosti, ki lahko povzročajo onesnaževanje okolja večjega obsega, če gre za napravo, ki lahko povzroča onesnaževanje okolja večjega obsega in predpisu, ki ureja emisije snovi v zrak iz nepremičnih virov onesnaževanja, določi še:

– opis ukrepov za zmanjševanje emisij hlapnih organskih spojin in čiščenje odpadnih plinov

– ukrepe nadomeščanja in rok nadomestitve škodljivih snovi iz prvega odstavka 16. člena te uredbe z manj škodljivimi snovmi;

– varnostne ukrepe iz drugega odstavka 16. člena te uredbe;

– mejne vrednosti emisij hlapnih organskih spojin iz 4. in 13. člena ter II. dela priloge 2a te uredbe ob upoštevanju 14. in 15. člena te uredbe;

– največji masni pretok hlapnih organskih spojin na posameznih izpustih;

– največji urni prostorninski pretok odpadnih plinov na posameznih izpustih;

– največje letne količine nevarnih snovi v odpadnih plinih, izračunane na podlagi največjih letnih količin nezajetih in celotnih emisij hlapnih organskih spojin in predpisanih mejnih vrednosti;

– posebne zahteve iz II. dela priloge 2a te uredbe;

 rok v katerem mora upravljavec, ki je pridobil okoljevarstveno dovoljenje po drugem ali tretjem odstavku prejšnjega člena, ponovno preveriti tehnično in ekonomsko izvedljivost doseganja mejnih vrednosti emisij oziroma prikazati uporabo najboljših razpoložljivih tehnik;

 – zahtevo iz prve alineje petega odstavka 4. člena te uredbe.

8. člen

(pogoji za vpis v evidenco naprav)

(1) Če upravljavcu naprave ni potrebno pridobiti okoljevarstvenega dovoljenja iz 5. člena te uredbe se vpiše v evidenco naprav.

(2) Ministrstvo vpiše napravo v evidenco naprav na podlagi vloge upravljavca za vpis v evidenco naprav, če naprava izpolnjuje zahteve iz 4. člena te uredbe.

(3) Ne glede na določbe prejšnjega odstavka tega člena lahko ministrstvo vpiše napravo v evidenco naprav tudi, če naprava ne izpolnjuje zahtev glede mejnih vrednosti emisij iz 4. člena te uredbe, če upravljavec v vlogi dokaže, da bo z načrtom zmanjševanja emisij hlapnih organskih spojin dosegel enakovredno zmanjšanje emisij.

 (4) Upravljavec mora k vlogi za vpis v evidenco naprav priložiti:

– poročilo o prvih meritvah, če gre za novo napravo ali spremembo naprave, ali

– poročilo o občasnih meritvah, ki ga je izdelal izvajalec obratovalnega monitoringa v skladu s predpisom, ki ureja prve meritve in obratovalni monitoring emisije snovi v zrak iz nepremičnih virov onesnaževanja, in ki ni starejše od 36 mesecev, ali

– poročilo o trajnih meritvah, izvedenih v preteklem letu;

– načrt zmanjševanja emisij iz prejšnjega odstavka.

(5) Enakovredno zmanjšanje emisij v načrtu iz tretjega odstavka upravljavec dokaže, če iz izračunov in podatkov v načrtu ter iz ugotovitev iz bilance uporabljenih organskih topil oziroma poročila o prvih meritvah oziroma obratovalnega monitoringa izhaja, da:

– so predvideni ukrepi, ki zmanjšujejo vsebnost hlapnih organskih spojin ali povečujejo uporabo snovi v premaznih sredstvih, lepilih ali tiskarskih barvah, ki ostanejo trdne, potem ko voda ali hlapne organske spojine izparijo, vendar to niso ukrepi čiščenja hlapnih organskih spojin v odpadnih plinih ali zajemanja nezajetih emisij hlapnih organskih spojin;

– je izračunana letna referenčna emisija, ki jo povzroča naprava na začetku izvajanja ukrepov, in so predložena dokazila, s katerimi je mogoče preveriti letno količino trdnih snovi v premaznih sredstvih, lepilih ali tiskarskih barvah;

– je izračunana in obrazložena največja vrednost letne emisije hlapnih organskih spojin, ki jo bo povzročala naprava po izvedenih ukrepih zmanjševanja emisij in je manjša od ciljne emisije;

– je predvideno zmanjšanje letne emisije hlapnih organskih spojin za nove ali rekonstruirane naprave katerih največja vrednost letne emisije hlapnih organskih spojin ne sme presegati ciljne emisije,

(6) Če je načrt za zmanjševanje emisij hlapnih organskih spojin pri nanašanju premaznih sredstev, lakov, lepil ali tiskarskih barv izdelan po postopku iz 2. točke priloge 2b, ki je sestavni del te uredbe, se referenčna in ciljna emisija izračunata po postopku iz točke 2.2 v tej prilogi.

(7) Z načrtom zmanjševanja emisij hlapnih organskih spojin mora upravljavec:

– prikazati, da so predvideni ukrepi zmanjševanja uporabe hlapnih organskih spojin taki, da je po njihovi izvedbi letna emisija manjša ali enaka emisiji naprave, ki izpolnjuje vse s to uredbo določene zahteve glede mejnih vrednosti. Za ugotavljanje enakovrednega zmanjšanje emisij hlapnih organskih spojin iz petega odstavka tega člena mora biti izhodiščna točka čim bližje emisijam, ki bi nastale, če se ne bi izvajali nobeni ukrepi za zmanjševanje emisij,

– izračunati in razložiti vrednost emisije, za katero zagotavlja, da jo bo povzročala naprava po izvedenih ukrepih zmanjševanja emisij,

– izračunati in razložiti vrednost letne emisije, ki jo povzroča naprava na začetku izvajanja ukrepov zmanjševanja emisij, v obliki bilance uporabljenih organskih topil na začetku izvajanja načrta zmanjševanja emisij hlapnih organskih spojin in

– prikazati časovni potek zmanjševanja uporabe hlapnih organskih spojin za vsako leto posebej za vse obdobje trajanja izvajanja ukrepov zmanjševanja emisij hlapnih organskih spojin.

9. člen

(vpis v evidenco naprav)

(1) Ministrstvo o vpisu v evidenco naprav izda potrdilo v roku 60 dneh od prejema popolne vloge, če ugotovi iz poročila o prvih meritvah, občasnih meritvah ali trajnih meritvah in iz poročila o bilanci uporabljenih organskih topil, da naprava izpolnjuje pogoje iz 4. člena te uredbe.

(2) Ministrstvo vpiše napravo v evidenco naprav za obdobje desetih let.

(3) V evidenci naprav ministrstvo vodi podatke o:

– firmi oziroma imenu in sedežu upravljavca naprave ter o kraju naprave,

– gradnji naprave, začetku njenega obratovanja in njenih rekonstrukcijah oziroma obnovah,

– vrsti naprave, njeni zmogljivosti in tehnološkem postopku, zaradi katerega naprava onesnažuje okolje zaradi emisij organskih spojin,

– letni količini in vrsti uporabljenih zmesi, ki vsebujejo organska topila,

– letni emisiji organskih spojin in druge podatke iz obratovalnega monitoringa,

– načrtu zmanjševanja emisij hlapnih organskih spojin, če je ta predložen,

– dnevu vpisa v evidenco naprav.

(4) Upravljavec naprave mora vlogo za vpis v evidenco naprav vložiti na ministrstvo na obrazcu, objavljenem na njegovi spletni strani.

(5) Vloga za vpis v evidenco naprav se lahko vloži pisno ali elektronsko v skladu s predpisi o elektronskem poslovanju.

(6) Rok veljavnosti potrdila o vpisu v evidenco naprav se podaljša za deset let, če naprava po izteku veljavnosti potrdila izpolnjuje pogoje, pod katerimi se lahko vpiše v evidenco naprav in je upravljavec naprave vložil vlogo za podaljšanje vpisa v evidenci naprav najpozneje 60 dni pred iztekom roka veljavnosti potrdila o vpisu v evidenco naprav.

(7) Če je naprava vpisana v evidenco naprav na podlagi tretjega odstavka 8. člena te uredbe se naprava lahko na podlagi načrta za zmanjševanje emisij ponovno vpiše v evidenco naprav, če dokaže, da uporablja nadomestke, ki vsebujejo manj ali enako topil, kot jih je v prejšnjem načrtu za zmanjševanje emisij.

(8) Izdaja potrdila o vpisu v evidenco naprav se zavrne, če je iz dokumentacije priložene vlogi razvidno, da naprava ne izpolnjuje pogojev iz te uredbe.

10. člen

(prijava sprememb in prenehanja obratovanja naprave)

(1) Upravljavec mora ministrstvu prijaviti:

– namero prenehanja obratovanja naprave, spremembe upravljavca in namero večje spremembe uporabe organskih topil zaradi spremembe zmogljivosti naprave, in

– namero spremembe značilnosti in nevarnih lastnosti uporabljenih hlapnih organskih spojin ali spremembe postopka čiščenja odpadnih plinov ali zajemanja emisij.

(2) Prijava iz prejšnjega odstavka vsebuje:

a) splošne podatke o upravljavcu:

– ime in sedež gospodarske družbe, zavoda ali druge organizacije ali samostojnega podjetnika posameznika, ki upravlja napravo,

 – naslov stavbe, v kateri je naprava,

– ime in naslov osebe, ki zastopa upravljavca;

b) podatke o spremembi uporabe ali značilnostih organskih topil, in sicer o:

 – dejavnosti upravljavca in vrsti naprave,

– hlapnih organskih topil, katerih količina porabe ali značilnosti se spreminja,

– količini organskih topil, ki se je letno porabila v napravi pred spremembo, in količini, ki se bo letno porabila po spremembi, v obliki bilance uporabljenih organskih topil v skladu s prilogo 3 te uredbe.

(3) Ministrstvo podatke o spremembah iz prejšnjega odstavka vpiše v evidenco naprav v skladu z drugim odstavkom 8. člena in o spremembi vpisa v evidenco naprav izda novo potrdilo.

11. člen

(izbris iz evidence)

(1) Ministrstvo izbriše napravo iz evidence naprav, če:

– poteče rok veljavnosti potrdila o vpisu v evidenco, upravljavec pa v predpisanem roku ni zaprosil za njegovo podaljšanje, ali

– je upravljavec prijavil namero prenehanja obratovanja naprave ali

– naprava ne izpolnjuje zahtev te uredbe ali

– upravljavec ne zagotavlja izvajanja obratovalnega monitoringa emisij organskih spojin v skladu s to uredbo ali

– upravljavec ne prijavi sprememb v obratovanju naprave.

(2) Ministrstvo izbriše napravo iz evidence naprav tudi na predlog pristojnega inšpektorja, če upravljavec v roku ne izvrši pravnomočne odločbe o izvedbi ukrepov zaradi čezmernega obremenjevanja okolja z emisijami organskih spojin.

(3) O izbrisu naprave iz evidence naprav ministrstvo izda potrdilo o izbrisu.

(4) Izbris naprave iz evidence naprav učinkuje od dneva dokončnosti potrdila o izbrisu.

12. člen

 (zahteve ob večji spremembi)

(1) Večja sprememba je sprememba največjega masnega vnosa organskih topil, izraženega kot dnevno povprečje, kadar naprava deluje ob projektiranem obsegu proizvodnje v drugačnih pogojih kot so tisti ob zagonu, zaustavitvi ali vzdrževanju naprav, če se zaradi nje emisije hlapnih organskih spojin povečajo za več kot:

* + 25 % pri napravah, v katerih se izvajajo:
		1. dejavnosti, ki imajo določen spodnji prag porabe topila iz 1., 3., 4., 5., 8., 10., 13., 16. ali 17. točke I. dela priloge 2a te uredbe, ali
		2. dejavnosti iz drugih točk I. dela priloge 2a te uredbe, pri katerih je poraba topil manj kot 10 ton na leto;
	+ 10 % pri vseh drugih napravah.

(2) Kadar se na obstoječi napravi izvede večja sprememba, ali kadar naprava po izvedeni večji spremembi postane naprava po tej uredbi, se del naprave, na katerem je bila izvedena večja sprememba, obravnava kot:

* nova naprava ali
* obstoječa naprava, če celotne emisije cele naprave ne presegajo celotnih emisij, ki bi nastale, če bi se del naprave, na katerem je bila izvedena večja sprememba obravnaval kot nova naprava.

(3) Zahteve iz tega člena se uporabljajo tako za naprave, ki za obratovanje potrebujejo okoljevarstveno dovoljenje kot za tiste, ki se vpišejo v evidenco naprav.

III a. Izpolnjevanje zahtev glede mejnih vrednosti emisij

13. člen

(mejne vrednosti emisij določenih hlapnih organskih spojin)

 (1) Mejna koncentracija snovi ali zmesi označenih:

* z opozorilnimi stavki R 45, R 46, R 49, R 60 ali R 61 ali stavki o nevarnosti H 340, H 350, H 350i, H 360D ali H 360F je pri emisiji hlapnih organskih spojin z masnim pretokom enakim ali večjim od 10 g/h, enaka 2 mg/Nm3;
* z opozorilnimi stavki R 40 ali R 68 ali stavki o nevarnosti H 341 ali H 351, je pri emisiji hlapnih halogeniranih organskih spojin z masnim pretokom enakim ali večjim od 100 g/h, enaka 20 mg/Nm3.

(2) Če je v odpadnih plinih iz naprave več hlapnih organskih spojin iz prejšnjega odstavka, veljata masni pretok in mejna koncentracija za vsoto teh hlapnih organskih spojin.

(3) Za nadzor nad emisijami hlapnih organskih spojin iz prvega odstavka je potrebno zagotoviti zaprte pogoje, v kolikor je to tehnično in ekonomsko izvedljivo.

14. člen

(več vrst naprav)

Če je na funkcionalno zaokroženem območju, ki ga ima v posesti isti upravljavec, več vrst naprav iz I. dela priloge 2a te uredbe, ki nimajo skupnega odvodnika, se ugotavlja izpolnjevanje zahtev iz 3., 4. in 5. točke drugega odstavka 4. člena te uredbe za vsako vrsto naprav posebej, izpolnjevanje zahtev v zvezi z mejnimi vrednostmi emisije hlapnih organskih spojin iz 1. in 2. točke drugega odstavka 4. člena te uredbe pa se ugotavlja za bodisi za vsako vrsto naprav posebej, bodisi da skupna emisija hlapnih organskih spojin iz vseh teh naprav ne presega emisije, ki bi nastala, če bi za vsako posamezno vrsto naprav bile izpolnjene zahteve v zvezi z mejnimi vrednostmi emisije hlapnih organskih spojin, določenimi s to uredbo.

15. člen

(skupni odvodnik odpadnih plinov)

Če se izpuščajo odpadni plini iz več raznovrstnih naprav, za katere so v II. delu priloge 2a te uredbe določene mejne vrednosti emisij, skozi skupni odvodnik ali skozi odvodnik skupne naprave za čiščenje odpadnih plinov, za mejne vrednosti emisij teh odpadnih plinov velja naslednje:

1. mejna koncentracija hlapnih organskih spojin se določi na podlagi izračuna:

,

pri čemer je:

Eskupna mejna koncentracija hlapnih organskih spojin v odpadnih plinih v skupnem odvodniku ali odvodniku skupne naprave za čiščenje odpadnih plinov,

Ei mejna koncentracija hlapnih organskih spojin v odpadnih plinih posamezne naprave iz II. dela priloge 2a te uredbe, pri čemer se upošteva, da je vrednost za Ei enaka nič, če za posamezno vrsto naprav iz II. dela priloge 2a te uredbe ne določa mejne vrednosti Ei, in

Vi  prostorninski pretok odpadnih plinov posamezne naprave;

2. mejna vrednost količine nezajetih emisij in mejna vrednost količine celotnih emisij hlapnih organskih spojin sta enaki vsoti mejnih vrednosti količin za posamezne vrste naprav iz II. dela priloge 2a te uredbe, ki obratujejo med ugotavljanjem skladnosti z zahtevami iz te uredbe;

3. mejne koncentracije rakotvornih, mutagenih in za reprodukcijo strupenih hlapnih organskih spojin z opozorilnimi stavki R 45, R 46, R 49, R 60, R 61 ali stavki o nevarnosti H 340, H 350, H 350i, H 360D ali H 360F so enake mejnim vrednostim iz 13. člena te uredbe;

4. mejna koncentracija halogeniranih hlapnih organskih spojin z opozorilnimi stavki R 40 ali R 68 je enaka mejni vrednosti iz 13. člena te uredbe.

16. člen

 (druge zahteve)

(1) Upravljavci naprav v katerih se uporabljajo snovi iz prve alineje prvega odstavka 13. člena te uredbe morajo v najkrajšem možnem času in kolikor je to mogoče te snovi nadomestiti snovi z manj škodljivimi snovmi ali zmesmi.

(2) Upravljavec mora poskrbeti za varnostne ukrepe, ki zagotavljajo čim nižje emisije hlapnih organskih spojin med zagonom in ustavitvijo naprave.

(3) Če upravljavec sam ugotovi ali mu izvajalec občasnih ali trajnih meritev emisij hlapnih organskih spojin iz 21. člena te uredbe sporoči, da naprava ne izpolnjuje zahtev glede emisij iz 4., 13. 14. in 15. člena te uredbe, mora o tem nemudoma obvestiti inšpektorja, pristojnega za okolje.

III b. Vrednotenje emisije

17. člen

(koncentracija hlapnih organskih spojin)

(1) Koncentracija hlapnih organskih spojin se določa v masnih enotah, izraženih v g ali mg na enoto prostornine suhega odpadnega plina, izražene v m3 pri normnih pogojih.

(2) Koncentracija hlapnih organskih spojin se ugotavlja pri izpustu odpadnih plinov iz naprav v zajetih odpadnih plinih, ki so razredčeni toliko, kot je to tehnično in obratovalno nujno.

(3) Količine zraka, ki se dovajajo v napravo zaradi redčenja ali hlajenja zajetih odpadnih plinov, če je to tehnično upravičeno, se ne upoštevajo pri določanju koncentracije hlapnih organskih spojin v zajetem odpadnem plinu.

18. člen

(določanje koncentracij in količin hlapnih organskih spojin)

(1) Koncentracija in količina hlapnih organskih spojin se določata posebej kot vsota vseh spojin, ki imajo oznake iz 4. točke drugega odstavka 4. člena te uredbe, in posebej za preostale hlapne organske spojine. Če je tako določeno v II. delu priloge 2a te uredbe, se koncentracija in količina hlapnih organskih snovi določa kot celotni organski ogljik. Koncentracija in količina se določata pri polni obremenitvi naprav in na vseh izpustih odpadnih plinov posamezne naprave na podlagi izmerjenih vrednosti.

(2) Iz izmerjenih vrednosti koncentracij hlapnih organskih spojin in pretoka odpadnih plinov se izračunajo urne in dnevne povprečne vrednosti meritev koncentracije in urne povprečne vrednosti masnih pretokov hlapnih organskih spojin.

19. člen

(površinska zaščita vozil)

(1) Pri površinski zaščiti vozil in njihovih sestavnih delov v napravah iz 4.1 do 4.5 točke iz II. dela priloge 2a te uredbe je mejna količina celotnih emisij hlapnih organskih spojin izražena v gramih izpuščenega organskega topila glede na površino karoserije avtomobila ali drugega sestavnega dela avtomobila, izraženo v m2, ali v kilogramih izpuščenega organskega topila na karoserijo avtomobila. Količina celotne emisije hlapnih organskih spojin je vsota količin vseh hlapnih organskih spojin, izpuščenih pri vseh stopnjah postopka, izvedenih v istem industrijskem obratu, in vključuje elektroforezni nanos ali kakršen koli drug nanos, vosek in polirno sredstvo ter topilo, uporabljeno pri čiščenju opreme, skupaj z lakirnimi kabinami in drugo pritrjeno opremo med obratovalnim časom in zunaj njega.

(2) Površina vozila ali njegovega dela se izračuna kot vsota površine elektroforeznega nanosa in površine vseh delov, ki se lahko dodajo v nadaljnjih fazah površinske zaščite in se prekrijejo z istimi premaznimi sredstvi.

(3) Površina elektroforeznega nanosa se izračuna po naslednji enačbi:



(4) Izračun iz prejšnjega odstavka se uporablja tudi za druge dele vozila iz pločevine. Za izračun površine pločevine se lahko uporabi tudi računalniško podprt izračun ali katera druga enakovredna metoda.

20. člen

(izračun vsebnosti hlapnih organskih spojin)

(1) Vsebnost hlapnih organskih spojin v premaznem sredstvu (v nadaljnjem besedilu: vrednost VOC), izražena v g/l, se izračuna po naslednji enačbi:



(2) Vrednost VOC se določa za premazno sredstvo, ki je pripravljeno za uporabo, vključno z razredčenji, ki jih določa ali priporoča proizvajalec.

(3) Ne glede na določbe prejšnjega odstavka se vrednost VOC pri premaznih sredstvih za les, izražena v g/l, izračuna po naslednji enačbi:



pri čemer je:

ρs: gostota premaznega sredstva v g/l,

nfa: delež nehlapnih snovi, izražen v odstotkih mase premaznega sredstva,

mw: delež vode, izražen v odstotkih mase premaznega sredstva.

III c. Meritve emisij hlapnih organskih spojin

21. člen

(obratovalni monitoring)

(1) Upravljavec mora skladno s predpisom, ki ureja prve meritve in obratovalni monitoring emisije snovi v zrak iz nepremičnih virov onesnaževanja, zagotavljati prve in občasne ali trajne meritve emisij hlapnih organskih spojin.

(2) Trajne meritve so obvezne za odpadne pline iz naprave, opremljene z napravo za čiščenje dimnih plinov, če na njenem izpustu povprečna vrednost masnega pretoka emisije hlapnih organskih spojin presega mejno vrednost masnega pretoka 3 kg/h, izraženo v kg celotnega organskega ogljika.

(3) Ne glede na to ali so naprave opremljene z napravo za čiščenje dimnih plinov in so njihove emisije hlapnih organskih spojin manjše od mejne vrednosti masnega pretoka iz prejšnjega odstavka, so za njih obvezne občasne meritve emisij hlapnih organskih spojin, in sicer:

– enkrat na leto, če vsota masnih pretokov emisije hlapnih organskih spojin iz vseh naprav na funkcionalno zaokroženem območju, ki ga ima v posesti isti upravljavec, presega vrednost masnega pretoka 2 kg/h, izraženo v kg celotnega organskega ogljika,

– vsako tretje leto, če je vsota masnih pretokov emisije hlapnih organskih spojin iz vseh naprav na funkcionalno zaokroženem območju, ki ga ima v posesti isti upravljavec, manjša od masnega pretoka 2 kg/h, izraženo v kg celotnega organskega ogljika,

– vsako peto leto, če je vsota masnih pretokov emisije hlapnih organskih spojin iz vseh naprav na funkcionalno zaokroženem območju, ki ga ima v posesti isti upravljavec, manjša od masnega pretoka 0,5 kg/h, izraženo v kg celotnega organskega ogljika.

(4) Pri posamezni občasni meritvi je treba izvesti najmanj tri enourna merjenja.

(5) Ne glede na določbe prvega, drugega in tretjega odstavka tega člena upravljavcu ni treba zagotavljati občasnih ali trajnih meritev emisij hlapnih organskih spojin, če za doseganje mejnih vrednosti emisij hlapnih organskih spojin ali doseganje ciljne emisije iz načrta za zmanjšanje emisij ni potrebna naprava za čiščenje dimnih plinov.

(6) Ne glede na določbe prvega do petega odstavka tega člena se za naprave za kemično čiščenje, ki uporabljajo topila na podlagi ogljikovodikov, glede obratovalnega monitoringa uporablja predpis, ki ureja mejne vrednosti emisije halogeniranih hlapnih organskih spojin v zrak iz naprav, v katerih se uporabljajo organska topila.

22 člen

(izjeme pri opravljanju meritev)

Ministrstvo lahko v okoljevarstvenem dovoljenju za obratovanje naprave dovoli tudi opustitev trajnih meritev emisij hlapnih organskih spojin, če je z drugim trajnim merjenjem parametrov delovanja same naprave ali naprave za čiščenje odpadnih plinov zagotovljen enakovreden nadzor nad parametri emisij.

23. člen

(poročanje o bilanci uporabljenih organskih topil)

(1) Upravljavec mora do 31. marca tekočega leta predložiti ministrstvu v pisni in elektronski obliki bilanco uporabljenih organskih topil za preteklo koledarsko leto in podatke iz opravljenih meritev na obrazcu, ki ga ministrstvo objavi na svoji spletni strani.

(2) Bilanca uporabljenih organskih topil se pripravi v skladu s prilogo 3, ki je sestavni del te uredbe, in zajema izračun:

– porabe topil,

– količine nezajetih emisij hlapnih organskih spojin, izražene v t/leto in v odstotkih porabljene količine organskih topil, in

– količine celotnih emisij hlapnih organskih spojin, izražene v t/leto in odstotkih porabljene količine organskih topil ali kot emisijski faktor.

(3) Če je naprava vpisana v evidenco naprav na podlagi tretjega odstavka 8. člena te uredbe mora biti v bilanci uporabljenih organskih topil navedena tudi letna količina nanesene trdne snovi. Upravljavec mora hraniti listine, na podlagi katerih je izdelana bilanca uporabljenih organskih topil, najmanj 10 let in jih na njegovo zahtevo predložiti inšpektorju, pristojnemu za okolje.

(4) Podatki iz opravljenih meritev zajemajo:

– izmerjeno koncentracijo hlapnih organskih spojin v odpadnih plinih kot maso skupnega organskega ogljika na m3;

– koncentracijo in količino zdravju škodljivih, rakotvornih, mutagenih in za reprodukcijo strupenih hlapnih organskih spojin z opozorilnimi stavki R 40, R 45, R 46, R 49, R 60, R 61, R 68 ali stavki o nevarnosti H 340, H 350, H 350i, H 360D ali H 360F, če se take spojine uporabljajo v napravi.

III d. Ugotavljanje čezmernih obremenitev

24. člen

(čezmerno obremenjevanje okolja)

(1) Naprava ne povzroča čezmerno obremenitev okolja z emisijo hlapnih organskih spojin, če:

1. pri trajnih meritvah:

– nobena od aritmetičnih sredin vseh veljavnih odčitkov v katerem koli 24-urnem obdobju delovanja naprave, razen zagona in ustavitve ter vzdrževanja, ne presega mejnih vrednosti emisij in

– nobeno enourno povprečje ne presega mejnih vrednosti emisij za več kakor 1,5-krat;

1. pri občasnih meritvah:

– povprečje vseh vrednosti meritev ne presega mejnih vrednosti emisij;

– nobeno enourno povprečje ne presega mejne vrednosti emisije za več kakor 1,5-krat;

3. je iz bilance uporabljenih organskih topil razvidno, da količina nezajetih in količina celotnih emisij hlapnih organskih spojin ne presegata mejne vrednosti, ki so za količino nezajetih in celotnih emisij hlapnih organskih spojin za posamezno napravo določene v II. delu priloge 2a te uredbe.

(2) Če se čezmerna obremenitev okolja ugotavlja za naprave za ličenje vozil iz 5.1 točke iz II. delu priloge 2a te uredbe, se namesto urnih povprečnih vrednosti iz 1. in 2. točke prejšnjega odstavka uporablja 15-minutna povprečna vrednost koncentracij hlapnih organskih spojin.

25. člen

(upoštevanje načrta zmanjševanja emisij hlapnih organskih spojin)

Ne glede na določbe prejšnjega člena naprava ne povzroča čezmernih emisij hlapnih organskih spojin, če:

– je ministrstvo vpisalo napravo v evidenco naprav na podlagi načrta zmanjševanja emisij hlapnih organskih spojin in

– iz bilance uporabljenih organskih topil izhaja, da letne emisije hlapnih organskih spojin ne presegajo vrednosti ciljne emisije, določene v načrtu zmanjševanja emisij hlapnih organskih spojin za vsako leto posebej, med izvajanjem načrta.

IV. Nadzorstvo

26. člen

(nadzor)

Nadzor nad izvajanjem te uredbe opravljajo inšpektorji, pristojni za varstvo okolja.

V. Kazenske določbe

27. člen

(globe za prekrške)

(1) Z globo od 4.000 eurov do 40.000 eurov se kaznuje pravna oseba, ki kot upravljavec stori prekršek, ko ravna v nasprotju z določbami:

– 8. člena,

– 10. člena,

– 13. člena v povezavi z 8. členom te uredbe,

– 14. člena v povezavi z 8. členom te uredbe,

– drugega, tretjega in četrtega odstavka 16. člena,

– prvega odstavka 21. člena,

– prvega in tretjega odstavka 23. člena,

– drugega odstavka 28. člena.

.

(2) Z globo od 4.000 eurov do 40.000 eurov se kaznuje tudi samostojni podjetnik posameznik, ki kot upravljavec stori prekršek iz prejšnjega odstavka.

(3) Z globo od 1.200 eurov do 4.000 eurov se za prekršek iz prvega odstavka tega člena kaznuje tudi odgovorna oseba pravne osebe ali odgovorna oseba samostojnega podjetnika posameznika kot upravljavca.

VI. Prehodne in končne določbe

28. člen

(pridobitev okoljevarstvenega dovoljenja)

(1) Upravljavcem, ki imajo na dan uveljavitve te uredbe pravnomočno okoljevarstveno dovoljenje po drugih predpisih, ki urejajo varstvo okolja in so bili zaradi zahtev Uredbe o mejnih vrednostih emisije hlapnih organskih spojin v zrak iz naprav, v katerih se uporabljajo organska topila (Uradni list RS, št. 112/05, 37/07, 88/09, 92/10 in 51/11) vpisani v evidenco naprav, ministrstvo ob prvi spremembi okoljevarstvenega dovoljenja vključi zahteve te uredbe v okoljevarstveno dovoljenje in jih izpiše iz evidence naprav.

(2) Upravljavci, ki so na dan uveljavitve te uredbe vpisani v evidenco naprav in bi glede na zahteve te uredbe morali zanje pridobiti okoljevarstveno dovoljenje, vložijo vlogo za pridobitev okoljevarstvenega dovoljenja v roku šest mesecev po uveljavitvi te uredbe.

29. člen

(uskladitev obratovanja)

Upravljavci morajo obratovanje naprav iz 8. člena te uredbe uskladiti z določbami te uredbe v roku šest mesecev po uveljavitvi te uredbe.

30. člen

(prenehanje veljavnosti)

Z dnem uveljavitve te uredbe preneha veljati Uredba o mejnih vrednostih emisije hlapnih organskih spojin v zrak iz naprav, v katerih se uporabljajo organska topila (Uradni list RS, št. [112/05](http://www.uradni-list.si/1/objava.jsp?urlurid=20054927), [37/07](http://www.uradni-list.si/1/objava.jsp?urlurid=20071987), [88/09](http://www.uradni-list.si/1/objava.jsp?urlurid=20093873), [92/10](http://www.uradni-list.si/1/objava.jsp?urlurid=20104866) in [51/11](http://www.uradni-list.si/1/objava.jsp?urlurid=20112375)).

31. člen

(začetek veljavnosti)

Ta uredba začne veljati osmi dan po objavi v Uradnem listu Republike Slovenije.

Št.

Ljubljana, dne

EVA

Vlada Republike Slovenije

dr. Miro Cerar
 predsednik

PRILOGA 1

Seznam dejavnosti

V tej prilogi so naštete dejavnosti, pri katerih se uporabljajo organska topila. Pri posamezni dejavnosti se upošteva tudi čiščenje opreme, ne pa tudi čiščenje izdelkov in vzdrževanje naprav iz I. dela priloge 2a te uredbe, če ni določeno drugače.

Premazovanje je vsaka dejavnost, pri kateri se z enkratnim ali večkratnim nanosom na obdelovano površino nanaša en ali več slojev premaznega sredstva. Sem ne spada površinska zaščita podlage s kovinskimi prevlekami z elektroforetskimi in kemičnimi postopki. Če premazovanje vključuje tudi tiskanje s katero koli tehniko, se obravnava kot del površinske zaščite. Če se tiskanje izvaja kot ločen postopek, se obravnava kot eno od tiskarskih dejavnosti.

1 Tiskarstvo in grafična dejavnost

Vsaka dejavnost, povezana z reprodukcijo besedila ali slik, pri kateri se s slikovnimi nosilci nanaša tiskarska barva na poljubno površino. Sem spadata tudi nanašanje prosojnih lakov in premaznih sredstev v tiskarskem stroju in laminiranje. Ta uredba se uporablja za naslednje postopke:

1.1 Rotacijski ofsetni tisk z vročim sušenjem

Rotacijsko tiskanje, pri katerem se uporablja nosilec slike s tiskano in netiskano površino v isti ravnini, pri čemer rotacijsko pomeni, da se gradivo, ki bo natisnjeno, daje v stroj s svitka in ne v posameznih polah. Netiskana površina na nosilcu slike se obdela tako, da privlači vodo in odbija tiskarsko barvo. Tiskana površina na nosilcu slike se obdela tako, da sprejema tiskarsko barvo in ga prenaša na gradivo, ki se tiska. Natisnjeno gradivo se posuši v peči z vročim zrakom.

1.2 Rotacijski globoki tisk (bakrotisk) za publikacije

Rotacijski globoki tisk za tiskanje revij, brošur, katalogov ali podobnih izdelkov, pri katerem se uporabljajo tiskarske barve na bazi toluena.

1.3 Druge tiskarske dejavnosti

1.3.1 Drugi rotacijski globoki tisk

Pri tiskanju, pri katerem se uporabljajo valjasti nosilec slike s poglobljeno tiskano površino in tekoče tiskarske barve, ki se sušijo z izhlapevanjem topila, se na valj nanese tiskarska barva, nakar se površina valja pobriše, tako da ostane barva le v vdolbinah, iz katerih se nanese na gradivo, ki se tiska.

1.3.2 Rotacijski sitotisk

Rotacijsko tiskanje, pri katerem se tiskarska barva nanaša na gradivo, ki se tiska, tako da se potiska skozi porozen nosilec slike z neprekrito tiskano površino in prekrito netiskano površino, pri katerem se uporabljajo tekoče tiskarske barve, ki se sušijo le z izhlapevanjem. Gradivo, ki se tiska, se v stroj daje s svitka in ne v posameznih polah.

1.3.3 Fleksotisk

Pri tem tiskarskem postopku se uporabljajo tiskarske plošče iz gume ali elastičnih fotopolimerov, katerih tiskane površine so izbočene, in tekoče tiskarske barve, ki se sušijo z izparevanjem topila.

1.3.4 Nanašanje prevlek

Na fleksibilno snov za tiskanje se nanaša prevleka ali lepilna plast zaradi poznejše zatesnitve embalaže.

1.3.5 Laminiranje med tiskarsko dejavnostjo

Lepljenje dveh ali več fleksibilnih snovi pri izdelovanju laminatov.

2 Čiščenje površin snovi ali izdelkov

Vsaka dejavnost, razen kemičnega čiščenja tekstila, pri kateri se uporabljajo organska topila za odstranjevanje nečistoč s površine snovi, kar vključuje tudi razmaščevanje in razlakiranje, ter druga površinska obdelava površin s pomočjo organskih topil. Sem spada tudi čiščenje sodov in posod. Čiščenje, ki vključuje več čistilnih faz pred kakršno koli dejavnostjo ali po njej, se šteje za enovito dejavnost površinskega čiščenja in se ne nanaša na čiščenje opreme, temveč na čiščenje površine izdelkov.

3 Kemično čiščenje tekstila

Vsaka obrtna ali industrijska dejavnost, pri kateri se v napravi za čiščenje oblačil, dekorativnega tekstila (npr. prevlek za pohištvo), preprog in podobnih potrošnih dobrin uporabljajo organska topila, razen ročnega odstranjevanja madežev v tekstilni in oblačilni industriji. Sem spada tudi razmaščevanje krzna, vlaken, perja in volne.

4 Serijsko lakiranje motornih vozil, vozniških kabin, gospodarskih vozil, avtobusov ali priklopnih vozil

4.1 Serijsko lakiranje motornih vozil

Serijsko lakiranje novih vozil razreda M1 v skladu s predpisom, ki ureja ES-homologacijo motornih vozil, in vozil razreda N1, če se lakirajo v isti napravi kot vozila razreda M1.

4.2 Serijsko lakiranje vozniških kabin

Serijsko lakiranje vozniških kabin in vseh povezanih ohišij za tehnično opremo vozil razredov N2 in N3 v skladu s predpisom, ki ureja ES-homologacijo motornih vozil.

4.3 Lakiranje gospodarskih vozil

Lakiranje gospodarskih vozil razredov N1, N2 in N3 v skladu s predpisom, ki ureja ES-homologacijo motornih vozil, vendar brez vozniških kabin.

4.4 Lakiranje avtobusov

Lakiranje avtobusov razredov M2 in M3 v skladu s predpisom, ki ureja ES-homologacijo motornih vozil.

4.5 Lakiranje priklopnih vozil

Vsaka dejavnost, povezana z lakiranjem priklopnih vozil razredov O1, O2, O3 in O4 v skladu s predpisom, ki ureja ES-homologacijo motornih vozil.

5 Ličenje vozil

Vsaka industrijska ali obrtna dejavnost, vključno s čiščenjem in razmaščevanjem, namenjena:

a) prvemu lakiranju cestnih vozil v skladu s predpisom, ki ureja ES-homologacijo motornih vozil, ali njihovih delov s snovmi za ličenje, če se opravlja zunaj prvotne proizvodne linije, ali

b) površinski zaščiti priklopnikov (vključno s polpriklopniki) razreda O v skladu s predpisom, ki ureja ES-homologacijo motornih vozil.

6 Površinska zaščita kovinskih kolobarjev

Kakršna koli dejavnost, pri kateri se zvitki jekla/navitega jekla, nerjavečega jekla, prevlečenega jekla, bakrovih zlitin ali aluminijasti trakovi prevlečejo z zaščitnim filmom ali laminatom v neprekinjenem postopku.

7 Površinska zaščita žičnih navitij

Kakršna koli površinska zaščita kovinskih prevodnikov, ki se uporabljajo za navijanje tuljav v transformatorjih in motorjih itn.

8 Površinska zaščita drugih kovinskih in plastičnih površin

Vsaka dejavnost, povezana s površinsko zaščito kovinskih ali plastičnih površin, tudi velikih predmetov, kot so ladje, letala ali vlaki, vključno z nanašanjem ločilnih plasti ali gumiranjem.

9 Površinska zaščita lesenih površin

Vsaka dejavnost, pri kateri se na površine lesa ali lesnih izdelkov nanaša zaščitni premaz z enkratnim ali večkratnim nanosom.

10 Površinska obdelava tekstilij, tkanin, folij ali papirja

Vsaka dejavnost, povezana z oplemenitenjem tekstilij ali tkanin z barvanjem, tiskanjem, kemičnim apretiranjem, kaširanjem ali gumiranjem, in vsaka dejavnost, povezana z oplemenitenjem folij ali papirja s premazovanjem, impregniranjem ali apretiranjem. Tiskanje med drugim vključuje globoki tisk, filmski tisk in termični tisk.

11 Površinska obdelava usnja

Vsaka dejavnost, povezana s površinsko obdelavo usnja.

12 Impregnacija lesa

Kakršna koli impregnacija lesa z zaščitnimi sredstvi.

13 Proizvodnja lesnih in plastičnih laminatov

Kakršnokoli lepljenje lesa in/ali plastike za izdelavo laminatov.

14 Nanašanje lepil

Vsaka dejavnost, pri kateri se na površino nanaša lepilo, razen nanašanja lepil v povezavi s tiskanjem ali izdelavo laminatov. Sem spadajo tudi vsi postopki za izdelavo izdelkov iz armiranega poliestra.

15 Proizvodnja obutve

Vsaka dejavnost, povezana s proizvodnjo obutve ali njenih posameznih delov.

16 Proizvodnja premaznih sredstev, sredstev za zaščito lesa in zgradb, lepil ali tiskarskih barv

Proizvodnja navedenih končnih izdelkov in polizdelkov, če se izdelujejo na istem kraju, z mešanjem pigmentov, smol in lepil z organskimi topili ali drugimi osnovami, skupaj z dispergiranjem in preddispergiranjem, uravnavanjem viskoznosti in odtenka ter polnjenjem končnega izdelka v posode.

17 Predelava kavčuka

Kakršnokoli mešanje kavčukovih zmesi v mikserjih in dvovaljčnikih, blendiranje, kalandriranje, ekstrudiranje in vulkaniziranje naravnega ali sintetičnega kavčuka ter pomožni postopki za pretvorbo kavčukovih zmesi v končni izdelek.

18 Ekstrahiranje rastlinskih olj ali živalskih maščob ter rafiniranje rastlinskih olj

Kakršnokoli ekstrahiranje rastlinskih olj in arom iz semen in drugih delov rastlin, predelovanje suhih ostankov za proizvodnjo živalske krme, čiščenje masti in rastlinskih olj, pridobljenih iz semen ter delov rastlin in/ali živali.

19 Proizvodnja farmacevtskih izdelkov

Kemična sinteza, fermentacija, ekstrakcija, formulacija in dodelava farmacevtskih izdelkov ter proizvodnja polizdelkov, če je na istem kraju.

PRILOGA 2a

I. del

Seznam naprav in najmanjša letna poraba organskih topil

|  |  |  |  |  |
| --- | --- | --- | --- | --- |
| Zap. št.  | Naprave  | Najmanjša letna poraba organskih topil (t) | Zap. št. opisadejavnosti iz priloge 1  | Skupina dejavnostiiz priloge 1 |
| 1.1 | naprave za rotacijski ofsetni tisk z vročim sušenjem | 15 | 1.1 | 1. Tiskarstvo in grafična dejavnost |
| 1.2 | naprave za rotacijski globoki tisk (bakrotisk) za publikacije | 25 | 1.2 |
| 1.3 | naprave za druge tiskarske dejavnosti  | 15 | 1.3 |
| 1.3.1 | rotacijski sitotisk na tekstilije/lepenko | 30 | 1.3.2 |
| 2.1 | naprave za čiščenje površin | 2 | 2 | 2. Čiščenje površin snovi ali izdelkov |
| 2.2 | naprave za čiščenje površin, ki uporabljajo spojine iz 13. člena te uredbe (ki niso halogenirane)  | 1 | 2 |
| 3.1 | naprave za kemično čiščenje tekstila | 0 | 3 | 3. Kemično čiščenje tekstila |
| 4.1 | naprave za serijsko lakiranje motornih vozil |  0,5 | 4.1 | 4. Serijsko lakiranje motornih vozil, vozniških kabin, gospodarskih vozil, avtobusov ali priklopnih vozil |
| 4.2 | naprave za serijsko lakiranje vozniških kabin |  0,5 | 4.2 |
| 4.3 | naprave za lakiranje gospodarskih vozil | 0,5 | 4.3 |
| 4.4 | naprave za lakiranje avtobusov | 0,5 | 4.4 |
| 4.5 | naprave za lakiranje priklopnih vozil |  0,5 | 4.5 |
| 5.1 | naprave za ličenje vozil |  0,5 | 5 | 5. Ličenje vozil |
| 6.1 | naprave za površinsko zaščito kovinskih kolobarjev  |  25 | 6 | 6. Površinska zaščita kovinskih kolobarjev |
| 7.1 | naprave za premazovanje žičnih navitij  | 5 | 7 | 7. Površinska zaščita žičnih navitij |
| 8.1 | naprave za površinsko zaščito drugih kovinskih ali plastičnih površin | 5 | 8 | 8. Površinska zaščita drugih kovinskih in plastičnih površin |
| 9.1 | naprave za premazovanje lesa  | 15 | 9 | 9. Površinska zaščita lesenih površin |
| 10.1 | naprave za barvanje, tiskanje, kemično apretiranje ali gumiranje tekstilij in tkanin ter naprave za premazovanje, impregnacijo in apretiranje folij in papirja | 5 | 10.1 | 10. Površinska obdelava tekstilij, tkanin, folij ali papirja |
| 11.1 | naprave za površinsko obdelavo usnja | 10 | 11 | 11. Površinska obdelava usnja |
| 12.1 | naprave za impregnacijo lesa z uporabo sredstev za zaščito lesa, ki vsebujejo topila |  25 | 12 | 12. Impregnacija lesa |
| 13.1 | naprave za laminiranje lesa ali plastike | 5 | 13 | 13. Proizvodnja lesnih in plastičnih laminatov |
| 14.1 | naprave za nanašanje lepil | 5 | 14 | 14. Nanašanje lepil  |
| 15.1 | naprave za proizvodnjo obutve | 5 | 15 | 15. Proizvodnja obutve |
| 16.1 | naprave za proizvodnjo premaznih sredstev (barv in lakov), sredstev za zaščito lesa in zgradb, lepil ali tiskarskih barv | 100 | 16 | 16. Proizvodnja premaznih sredstev (barv in lakov), sredstev za zaščito lesa in zgradb, lepil ali tiskarskih barv |
| 17.1 | naprave za predelavo kavčuka | 15 | 17 | 17. Predelava kavčuka |
| 18.1 | naprave za ekstrahiranje rastlinskih olj ali živalskih maščob ter rafiniranje rastlinskih olj | 10 | 18 | 18. Ekstrahiranje rastlinskih olj ali živalskih maščob ter rafiniranje rastlinskih olj |
| 19.1 | naprave za proizvodnjo farmacevtskih izdelkov | 50 | 19 | 19. Proizvodnja farmacevtskih izdelkov |

PRILOGA 2a

II. del

Mejne vrednosti

1 Tiskarstvo in grafična dejavnost

1.1 Naprave za rotacijski ofsetni tisk z vročim sušenjem

1.1.1 Mejna koncentracija hlapnih organskih spojin v zajetih očiščenih odpadnih plinih

|  |  |  |
| --- | --- | --- |
| Poraba topil(t/leto) | Mejna koncentracija(mg C/Nm3) | Opombe |
| 15–25 | 100  |  |
| 20(1)  | (1) pri naknadnem termičnem sežigu |
| več kot 25 | 20  |  |

1.1.2 Mejna količina nezajetih emisij

Mejna količina nezajetih emisij je enaka 30 % vnosa organskih topil. Hlapne organske spojine, vsebovane v zajetih neočiščenih odpadnih plinih, se prištevajo k nezajetim emisijam. Ostanek organskih topil v končnem izdelku se ne šteje med nezajete emisije.

1.1.3 Posebne zahteve

Delež izopropanola v vlažilnem sredstvu ne sme presegati 8 masnih odstotkov. Skladno s stanjem razvoja tehnike je treba zagotoviti nadaljnje zniževanje vsebnosti izopropanola pod navedeno vrednost.

1.2 Naprave za rotacijski globoki tisk (bakrotisk) za publikacije

1.2.1 Mejna koncentracija hlapnih organskih spojin v zajetih odpadnih plinih

|  |  |  |
| --- | --- | --- |
| Poraba topil(t/leto) | Mejna koncentracija(mg C/Nm3) | Opombe |
| več kot 25 | 75 |  |

1.2.2 Mejna količina nezajetih emisij

Mejna količina nezajetih emisij je enaka 10 %, pri obstoječih napravah pa 15 % vnosa organskih topil.

1.3 Naprave za druge tiskarske dejavnosti

* + 1. Mejna koncentracija hlapnih organskih spojin v zajetih očiščenih odpadnih plinih

|  |  |  |
| --- | --- | --- |
| Poraba topil(t/leto) | Mejna koncentracija(mg C/Nm3) | Opombe |
| več kot 15 | 100 | (1) pri naknadnem termičnem sežigu |
| 20(1)  |
| več kot 30(2) | 100 | (2) najmanjša letna poraba topil za rotacijski sitotisk na tekstilije in lepenko |

1.3.2 Mejna količina nezajetih emisij

|  |  |  |
| --- | --- | --- |
| Poraba topil(t/leto) | Mejna količina(1) izražena v % vnosa organskih topil | Opombe |
| 15–25 | 25 | (1) hlapne organske spojine, vsebovane v zajetih neočiščenih odpadnih plinih, se prištevajo k nezajetim emisijam (2) najmanjša letna poraba topil za rotacijski sitotisk na tekstilije in lepenko |
| več kot 25 | 20 |
| več kot 30(2) | 20 |

2 Čiščenje površin snovi ali izdelkov

2.1 Naprave za površinsko čiščenje

2.1.1 Mejna koncentracija hlapnih organskih spojin v zajetih odpadnih plinih

|  |  |  |
| --- | --- | --- |
| Poraba topil (t/leto) | Mejna koncentracija(mg C/Nm3) | Opombe |
| več kot 2 | 75 (1)  | (1) se ne uporablja, če vsebnost organskih topil v čistilnem sredstvu, ki se uporablja, ne presega 30 ut.% in ne vsebuje nevarnih snovi iz 13. člena te uredbe |

* + 1. Mejna količina nezajetih emisij

|  |  |  |
| --- | --- | --- |
| Poraba topil (t/leto) | Mejna količina,izražena v % vnosa organskih topil | Opombe |
| 2–10 | 20(1) | (1) se ne uporablja za naprave, če vsebnost organskih topil v čistilnem sredstvu, ki se uporablja, ne presega 30 ut.% in ne vsebuje nevarnih snovi iz 13. člena te uredbe  |
| več kot 10 | 15(1) |

2.2 Naprave za površinsko čiščenje, ki uporabljajo spojine iz 13. člena te uredbe, ki niso halogenirane

2.2.1 Mejna koncentracija hlapnih organskih spojin v zajetih odpadnih plinih

|  |  |  |
| --- | --- | --- |
| Poraba topil (t/leto) | Mejna koncentracija(mg spojin/Nm3) | Opombe |
| več kot 1 | 20 |  |

2.2.2 Mejna količina nezajetih emisij

|  |  |  |
| --- | --- | --- |
| Poraba topil (t/leto) | Mejna količinaizražena v % vnosa organskih topil | Opombe |
| 1–5 | 15 |  |
| več kot 5 | 10 |

3 Kemično čiščenje tekstila

3.1 Naprave za kemično čiščenje tekstila

3.1.1 Mejna količina celotnih emisij

|  |  |  |
| --- | --- | --- |
| Poraba topil (t/leto) | Mejna vrednost emisijskega faktorja (g/kg)(1) | Opombe |
| več kot 0 | 20 | (1) izraženo kot razmerje med maso izpuščenih hlapnih organskih spojin v gramih in maso očiščenega in posušenega tekstila v kilogramih |

3.1.2 Druge določbe

Pri napravah, ki uporabljajo le topila na podlagi ogljikovodikov (HC), se šteje, da so zahteve iz točke 3.1.1 izpolnjene, tudi če:

1. čiščenje in sušenje blaga, ki se čisti, potekata skladno s stanjem tehnike v zaprtem sistemu;
2. samodejni zapah zagotavlja, da se lahko polnilna vrata odprejo šele po končanem postopku sušenja, ko koncentracija HC v bobnu, ki se nadzira, ne presega vrednosti 2 g/m3,
3. se uporabljajo le topila na podlagi HC:

– katerih celotna vsebnost aromatov ne presega 1 ut. %

– katerih vsebnost benzena in policikličnih aromatov znaša največ 0,01 ut. %,

– katerih vsebnost halogenov ne presegajo 0,01 ut. %,

– katerih vnetišče je nad 55 ºC,

– ki so pri obratovalnih pogojih termično stabilni,

– katerih vrelišča pri 1013 mbar so v območju od 180 do 210 ºC,

1. se uporabljajo le pomožna sredstva in dodatki brez halogenov z vnetiščem nad 55 ºC, ki so v obratovalnih pogojih toplotno stabilni in brez snovi iz 13. člena te uredbe,
2. koncentracija hlapnih organskih spojin v izsesanem, nerazredčenem odpadnem plinu pri srednjem masnem pretoku v fazi sušenja ali prepihovanja, večjem od 0,2 kg/h, ne presega 0,15 g/m3.

4 Serijsko lakiranje motornih vozil, vozniških kabin, gospodarskih vozil, avtobusov ali tirnih vozil

4.1 Naprave za serijsko lakiranje motornih vozil

4.1.1 Mejne količine celotnih emisij

|  |  |  |
| --- | --- | --- |
| Dejavnost(poraba topil, (t/leto) | Letna proizvodnja lakiranih avtomobilov | Mejni emisijski faktor |
| Nove naprave | Obstoječe naprave |
| Lakiranje novih avtomobilov(več kot 15) | > 5000 | 45 g topil/m2ali1,3 kg topil/karoserijo + 33 g topil/m2 | 60 g topil/m2 ali1,9 kg topil/karoserijo + 41 g topil/m2 |
| ≤ 5000 izvedba monocoque ali> 3500 šasijska izvedba | 90 g topil/m2ali1,5 kg topil/karoserijo + 70 g topil/m2 | 90 g topil/m2ali1,5 kg topil/karoserijo + 70 g topil/m2 |

4.1.2 Mejna koncentracija hlapnih organskih spojin v zajetih odpadnih plinih po sušenju

|  |  |
| --- | --- |
| Dejavnost(poraba topil, t/leto) | Mejna koncentracija(mg C/m3) |
| lakiranje novih avtomobilov(več kot 15) | 50  |

Za naprave s porabo topil med 0,5–15 ton veljajo mejne vrednosti iz točke 5.1 te priloge.

4.2 Naprave za serijsko lakiranje vozniških kabin

4.2.1 Mejna količina celotnih emisij

|  |  |  |
| --- | --- | --- |
| Dejavnost(poraba topil, t/leto) | Letna proizvodnja lakiranih avtomobilov | Mejni emisijski faktor(g topil/m2) |
| nove naprave | obstoječe naprave |
| lakiranje novih kabin tovornjakov razredov N2 in N3 (več kot 15) | ≤ 5000> 5000 | 65 55  | 85 75  |

4.2.2 Mejna koncentracija hlapnih organskih spojin v zajetih odpadnih plinih po sušenju

|  |  |
| --- | --- |
| Dejavnost (poraba topila, t/leto) | Mejna koncentracija(mg C/m3) |
| lakiranje novih kabin tovornjakov razredov N2 in N3 (več kot 15) | 50  |

Za naprave s porabo topil med 0,5–15 ton veljajo mejne vrednosti iz točke 5.1

 te priloge.

4.3 Naprave za lakiranje gospodarskih vozil

4.3.1 Mejna količina celotnih emisij

|  |  |  |
| --- | --- | --- |
| Dejavnost(poraba topil, t/leto) | Letna proizvodnja lakiranih avtomobilov | Mejni emisijski faktor(g topil/m2) |
| nove naprave | obstoječe naprave |
| lakiranje novih kombijev in tovornjakov (več kot 15) | ≤ 2500> 2500 | 90 70  | 120 90  |

4.3.2 Mejna koncentracija hlapnih organskih spojin v zajetih odpadnih plinih po sušenju

|  |  |
| --- | --- |
| Dejavnost (poraba topil, t/leto) | Mejna koncentracija(mg C/m3) |
| lakiranje novih kombijev in tovornjakov (več kot 15) | 50  |

Za naprave s porabo topil med 0,5–15 ton veljajo mejne vrednosti iz točke 5.1 te priloge.

4.4 Naprave za lakiranje avtobusov

4.4.1 Mejna količina celotnih emisij

|  |  |  |
| --- | --- | --- |
| Dejavnost (poraba topil, t/leto) | Letna proizvodnja lakiranih avtomobilov | Mejni emisijski faktor (g topil/m2) |
| nove naprave | obstoječe naprave |
| lakiranje novih avtobusov (več kot 15) | ≤ 2000> 2000 | 210 150  | 290 225  |

4.4.2 Mejna koncentracija hlapnih organskih spojin v zajetih odpadnih plinih po sušenju

|  |  |
| --- | --- |
| Dejavnost(poraba topil, t/leto) | Mejna koncentracija(mg C/m3) |
| lakiranje novih avtobusov (več kot 15) | 50 |

Za naprave s porabo topil med 0,5–15 ton veljajo mejne vrednosti iz točke 5.1 te priloge.

4.5 Naprave za lakiranje priklopnih vozil

4.5.1 Mejna količina celotnih emisij

|  |  |  |
| --- | --- | --- |
| Dejavnost (poraba topil, t/leto) | Mejni emisijski faktor(g topil/m2) | Opombe |
| lakiranje tirnih vozil (več kot 0,5) | 90130(1) | (1) za obstoječe naprave do 31. decembra 2005 |

4.5.2 Mejna koncentracija hlapnih organskih spojin v zajetih odpadnih plinih po sušenju

|  |  |
| --- | --- |
| Dejavnost (poraba topil, t/leto) | Mejna koncentracija(mg C/m3) |
| lakiranje tirnih vozil(več kot 0,5) | 50 |

5 Ličenje vozil

5.1 Naprave za ličenje vozil

5.1.1 Mejna koncentracija hlapnih organskih spojin v zajetih očiščenih odpadnih plinih

|  |  |  |
| --- | --- | --- |
| Poraba topil(t/leto) | Mejna koncentracija(mg C/m3) | Opombe |
| več kot 0,5 | 50(1) | (1) velja za 15-minutna povprečja |

5.1.2 Mejna količina nezajetih emisij

Mejna količina nezajetih emisij je enaka 25 % vnosa organskih topil. K nezajetim emisijam se prištevajo tudi hlapne organske spojine, vsebovane v zajetih neočiščenih odpadnih plinih.

6 Površinska zaščita kovinskih kolobarjev

6.1 Naprave za površinsko zaščito kovinskih kolobarjev

6.1.1 Mejna koncentracija hlapnih organskih spojin v zajetih očiščenih odpadnih plinih

|  |  |  |
| --- | --- | --- |
| Poraba topil(t/leto) | Mejna koncentracija(mg C/m3) | Opombe |
| več kot 25 | 5020(1)150(2) | (1) velja pri naknadnem termičnem sežigu(2) velja za naprave s ponovno uporabo organskih topil |

6.1.2 Mejna količina nezajetih emisij

Mejna količina nezajetih emisij je enaka 5 %, pri obstoječih napravah pa 10 % vnosa organskih topil. K nezajetim emisijam se prištevajo tudi hlapne organske spojine, vsebovane v zajetih neočiščenih odpadnih plinih.

7 Površinska zaščita žičnih navitij

7.1 Naprave za premazovanje žičnih navitij

* + 1. Mejna količina celotnih emisij

|  |  |  |
| --- | --- | --- |
| Poraba topil(t/leto) | Mejni emisijski faktor(g/kg žice) | Opombe |
| več kot 5 |  510 (1) | (1) povprečen premer žice ≤ 0,1 mm |

8 Površinska zaščita drugih kovinskih ali plastičnih površin

8.1 Naprave za površinsko zaščito drugih kovinskih ali plastičnih površin

8.1.1 Mejna koncentracija hlapnih organskih spojin v zajetih očiščenih odpadnih plinih

|  |  |  |
| --- | --- | --- |
| Poraba topil(t/leto) | Mejna koncentracija(mg C/m3) | Opombe |
| 5–15 | 100(1) | (1) velja za postopke nanašanja premaznega sredstva in sušenja  |
| več kot 15 | 50 (2) | (2) sušenje premaznega sredstva |
| 75 (3) | (3) nanašanje premaznega sredstva |
| 20 (4) | (4) velja pri naknadnem termičnem sežigu |
| 150 (1), (5) |  (5) velja za naprave s ponovno uporabo organskih topil  |

8.1.2 Mejna količina nezajetih emisij

Mejna količina nezajetih emisij je pri porabi topil od 5–15 t/leto enaka 25 %, pri porabi nad 15 t/leto pa 20 % vnosa organskih topil. K nezajetim emisijam se prištevajo tudi hlapne organske spojine, vsebovane v zajetih neočiščenih odpadnih plinih.

Teh vrednosti se ne uporablja za dejavnosti površinske zaščite, ki jih ni mogoče izvajati v zaprtih pogojih (kot so ladjedelništvo in barvanje letal), v skladu s tretjim odstavkom 6. člena te uredbe.

9 Površinska zaščita lesenih površin

9.1 Naprave za premazovanje lesa

9.1.1 Mejna koncentracija hlapnih organskih spojin v zajetih očiščenih odpadnih plinih

|  |  |  |
| --- | --- | --- |
| Poraba topil(t/leto) | Mejna koncentracija(mg C/m3) | Opombe |
| 15–25 | 100 (1) | (1) velja za postopke premazovanja in sušenja pri zaprtih pogojih  |
| več kot 25 | 50 (2) | (2) velja za postopke sušenja premaznega sredstva pri zaprtih pogojih |
| 75 (3) | (3) velja za postopke nanašanja premaznega sredstva pri zaprtih pogojih |
| 20 (4) | (4) velja pri naknadnem termičnem sežigu |

9.1.2 Mejna količina nezajetih emisij

|  |  |  |
| --- | --- | --- |
| Poraba topil(t/leto) | Mejna količina,(1) izražena v % vnosa organskih topil | Opombe |
| 15–25 | 25 | (1) pri zaprtih pogojih, hlapne organske spojine, vsebovane v zajetih neočiščenih odpadnih plinih, se prištevajo k nezajetim emisijam  |
| več kot 25 | 20 |

10 Površinska obdelava tekstilij, tkanin, folij ali papirja

10.1 Naprave za barvanje, tiskanje, kemično apretiranje ali gumiranje tekstilij in tkanin ter naprave za premazovanje, impregnacijo in apretiranje folij in papirja

10.1.1 Mejna koncentracija hlapnih organskih spojin v zajetih očiščenih odpadnih plinih

|  |  |  |
| --- | --- | --- |
| Poraba topil(t/leto) | Mejna koncentracija(mg C/m3) | Opombe |
| 5–15 | 100(1) | (1) velja za postopke nanašanja premaznega sredstva in sušenja  |
| več kot 15 | 50 (2) | (2) za sušenje premaznega sredstva |
| 75 (3) | (3) za nanašanje premaznega sredstva |
| 20 (4) | (4) velja pri naknadnem termičnem sežigu |
| 150 (1), (5) |  (5) velja za naprave s ponovno uporabo organskih topil  |

10.1.2 Mejna količina nezajetih emisij

Mejna količina nezajetih emisij je enaka 20 % vnosa organskih topil. K nezajetim emisijam se prištevajo tudi hlapne organske spojine, vsebovane v zajetih neočiščenih odpadnih plinih.

11 Površinska obdelava usnja

11.1 Naprave za površinsko obdelavo usnja

* + 1. Mejna količina celotnih emisij

|  |  |  |
| --- | --- | --- |
| Poraba topil(t/leto) | Mejni emisijski faktor(g/m2) (2) | Opombe |
| 10–25 | 85 | (1) za površinsko obdelavo posebnih usnjenih izdelkov, ki se uporabljajo kot drobno potrošno blago, kot so torbe, pasovi, denarnice in podobni izdelki, in za površinsko obdelavo kakovostnega oblazinjenega usnja; če stanju razvoja tehnike ustreza strožja vrednost, se to upošteva(2) izraženo v gramih izpuščenega topila na m2 izdelka |
| 150 (1) |
| Več kot 25 | 75 |
|  | 150 (1) |

12 Impregnacija lesa

12.1 Naprave za impregnacijo lesa z uporabo sredstev za zaščito lesa, ki vsebujejo topila

12.1.1 Mejna količina celotnih emisij

|  |  |  |
| --- | --- | --- |
| Poraba topil(t/leto) | Mejni emisijski faktor(kg/m3) | Opombe |
| več kot 25 | 11(1) (2) | 1. izraženo v kilogramih izpuščenega topila na m3 impregniranega lesa
2. pri impregnaciji s kreozoti velja za izpolnjeno, če se uporabljajo izključno sredstva z manj kot 2 ut. % hlapnih organskih spojin
 |

* + 1. Mejna koncentracija hlapnih organskih spojin v zajetih očiščenih odpadnih plinih

|  |  |  |
| --- | --- | --- |
| Poraba topil(t/leto) | Mejna koncentracija(mg C/m3) | Opombe |
| več kot 25 | 100(1)  | 1. Mejna vrednost se ne uporablja za impregnacijo s kreozoti.
 |

12.1.3 Mejna količina nezajetih emisij

Mejna količina nezajetih emisij je enaka 45 % vnosa organskih topil.

13 Proizvodnja lesnih in plastičnih laminatov

13.1 Naprave za laminiranje lesa ali plastike

* + 1. Mejna količina celotnih emisij

|  |  |  |
| --- | --- | --- |
| Poraba topil(t/leto) | Mejni emisijski faktor(g/m2) | Opombe |
| več kot 5 | 30  |  |

14 Nanašanje lepil

14.1 Naprave za nanašanje lepil

* + 1. Mejna koncentracija hlapnih organskih spojin v zajetih očiščenih odpadnih plinih

|  |  |  |
| --- | --- | --- |
| Poraba topil(t/leto) | Mejna koncentracija(mg C/m3) | Opombe |
| 5–15 | 50 |  |
| 150 (1) | (1) velja za naprave s ponovno uporabo organskih topil |
| več kot 15 | 50 |  |
| 150 (1) |  |
|  | 20 (2) | (2) pri naknadnem termičnem sežigu |

14.1.2 Mejna količina nezajetih emisij

|  |  |  |
| --- | --- | --- |
| Poraba topil (t/leto) | Mejna količina, izražena v % vnosa organskih topil | Opombe |
| 5–15 | 25  |  |
| več kot 15 | 20  |

14.1.3 Posebne zahteve

K nezajetim emisijam se prištevajo tudi hlapne organske spojine, vsebovane v zajetih neočiščenih odpadnih plinih.

15. Proizvodnja obutve

15.1 Naprave za proizvodnjo obutve

15.1.1 Mejna količina celotnih emisij

|  |  |  |
| --- | --- | --- |
| Poraba topil(t/leto) | Mejni emisijski faktor(g/izdelek) (1) | Opombe |
| več kot 5 | 25 | (1) izraženo v gramih izpuščenega topila na par obutve |

16 Proizvodnja premaznih sredstev (barv in lakov), sredstev za zaščito lesa in zgradb, lepil ali tiskarskih barv

16.1 Naprave za proizvodnjo premaznih sredstev (barv in lakov), sredstev za zaščito lesa in zgradb, lepil ali tiskarskih barv

16.1.1 Mejna količina celotnih emisij

|  |  |  |
| --- | --- | --- |
| Poraba topil(t/leto) | Mejna vrednost emisije, izražena v % vnosa organskih topil | Opombe |
| 100 – 1000 | 5  |  |
| več kot 1000 |  3 |

16.1.2 Mejna koncentracija hlapnih organskih spojin v zajetih odpadnih plinih

|  |  |  |
| --- | --- | --- |
| Poraba topil(t/leto) | Mejna koncentracija(mg C/m3) | Opombe |
| > 100 | 15020 (1) | (1) velja pri naknadnem termičnem sežigu |

* + 1. Mejna količina nezajetih emisij

|  |  |  |
| --- | --- | --- |
| Poraba topil (t/leto) | Mejna količina,(1) izražena v % vnosa organskih topil | Opombe |
| 100–1000 |  5 | (1) ne vključuje topil, ki se prodajo kot del premaznih sredstev v zatesnjenih posodah |
| več kot 1000 |  3 |

17 Predelava kavčuka

17.1 Naprave za predelavo kavčuka

* + 1. Mejna količina celotnih emisij

|  |  |  |
| --- | --- | --- |
| Poraba topil(t/leto) | Mejna vrednost emisije, izražena v % vnosa organskih topil | Opombe |
| več kot 15 | 25 |  |

* + 1. Mejna koncentracija hlapnih organskih spojin v zajetih odpadnih plinih

|  |  |  |
| --- | --- | --- |
| Poraba topil(t/leto) | Mejna koncentracija(mg C/m3) | Opombe |
| več kot 15 | 20  150 (1)  | (1) velja za naprave s ponovno uporabo organskih topil |

17.1.3 Mejne vrednosti nezajetih emisij

Mejna količina nezajetih emisij je enaka 25 % vnosa organskih topil. Organska topila, ki se kot del izdelkov ali preparatov prodajajo v zaprtih posodah, se ne prištevajo k nezajetim emisijam.

18 Ekstrahiranje rastlinskih olj in živalskih maščob ter rafiniranje rastlinskih olj

18.1 Naprave za ekstrahiranje rastlinskih olj in živalskih maščob ter rafiniranje rastlinskih olj

18.1.1 Mejne količina celotnih emisij

|  |  |  |
| --- | --- | --- |
| Poraba topil(t/leto) | Mejna vrednost emisije, izražena v kg/t živalskih ali rastlinskih snovi | Opombe |
| > 10 | živalske maščobe: | 1,5 |  |
| ricinus:  | 3,0 |  |
| repično seme:  | 1,0 |  |
| sončnično seme:  | 1,0 |  |
| soja (normalno mleta): | 0,8 |  |
| soja (beli kosmiči):  | 1,2 |  |
| druga semena in deli rastlin: | 3,0 (1)1,5 (2)4,0 (3) | (1) pri napravah, ki predelujejo posamezne serije semen in drugih delov rastlin, ~~se~~ lahko ministrstvo določi zmanjšanje celotne emisije skladno z najboljšimi razpoložljivimi tehnikami(2) velja za vse postopke frakcioniranja, razen čiščenja olj (odstranjevanje nečistoč in gum iz olj) (3) velja za odstranjevanje nečistoč in gum iz olj |

19 Proizvodnja farmacevtskih izdelkov

19.1 Naprave za proizvodnjo farmacevtskih izdelkov

19.1.1 Mejna količina celotnih emisij

|  |  |  |
| --- | --- | --- |
| Poraba topil(t/leto) | Mejna vrednost emisije, izražena v % vnosa organskih topil | Opombe |
| nove naprave | Obstoječe naprave |
| več kot 50 | 5 | 15 |  |

19.1.2 Mejna koncentracija hlapnih organskih spojin v zajetih odpadnih plinih

|  |  |  |
| --- | --- | --- |
| Poraba topil(t/leto) | Mejna koncentracija(mg C/m3) | Opombe |
| več kot 50 | 20  150 (1)  | (1) velja za naprave s ponovno uporabo organskih topil |

19.1.3 Mejna količina nezajetih emisij

Mejna količina nezajetih emisij je enaka 5 %, pri obstoječih napravah pa 15 % vnosa organskih topil. Mejna količina nezajetih emisij se ne nanaša na topila, ki se kot del izdelkov ali preparatov prodajajo v zaprti embalaži.

PRILOGA 2b

Načrt zmanjševanja emisij hlapnih organskih spojin

1 Splošne zahteve

Načrt zmanjševanja emisij hlapnih organskih spojin mora upoštevati zahteve iz tretjega odstavka 8. člena te uredbe. Upravljavec lahko izdela poljuben načrt, ki je prirejen njegovi napravi, vsak načrt pa temelji na uporabi nadomestnih sredstev (barv, lakov, čistil, topil, lepil itd.), ki vsebujejo malo topil ali pa so izdelani na drugi osnovi. Če je spodaj navedena metoda neprimerna lahko ministrstvo dovoli upravljavcu, da izvede kakršenkoli nadomestni načrt s katerim bodo dosežena zmanjšanja emisij, enakovredna tistim, ki bi se dosegla ob uporabi mejnih vrednosti emisij iz priloge 2a te uredbe.

2 Načrt zmanjševanja emisij hlapnih organskih spojin pri nanašanju premaznih sredstev, lakov, lepil ali tiskarskih barv za naprave, za katere je mogoče v premaznih sredstvih, lakih, lepilih ali tiskarskih barvah privzeti stalen delež trdnih snovi.

2.1 Izračun letne referenčne emisije hlapnih organskih spojin

Letna referenčna emisija se določi na podlagi tega izračuna:

letna referenčna emisija = letna količina trdnih snovi x multiplikacijski faktor

Letna količina trdnih snovi je celotna količina trdnih snovi v letno porabljeni količini premaznih sredstev, lakov, lepil ali tiskarskih barv. Za trdne snovi se štejejo vse snovi v premaznih sredstvih, lakih, lepilih in tiskarskih barvah, ki se strdijo, potem ko izhlapijo voda ali hlapljive organske spojine v vezivih, pigmentih, polnilih lakov, barv in lepil.

Letna količina trdnih snovi iz prejšnjega odstavka se pomnoži z multiplikacijskim faktorjem iz četrtega stolpca preglednice 1 te priloge. Ministrstvo lahko te faktorje za posamezne obrate prilagodi, da odražajo že doseženo večjo učinkovitost pri uporabi trdnih snovi.

Za obstoječo napravo za proizvodnjo armiranega poliestra se letna referenčna emisija določi na naslednji način:

celotna emisija hlapnih organskih spojin v letu 2002

letna referenčna emisija = letna količina trdnih snovi x ⎯⎯⎯⎯⎯⎯⎯⎯⎯⎯⎯⎯⎯⎯⎯───────────,

 količina trdnih snovi v letu 2002

pri čemer je količina trdnih snovi porabljena količina poliestrskih smol, zmanjšana za delež stirena oziroma drugih organskih topil v njih.

2.2 Izračun ciljne emisije hlapnih organskih spojin

Ciljna emisija se izračuna na podlagi tega izračuna:

ciljna emisija = letna referenčna emisija x odstotek

Odstotki, ki veljajo za posamezne vrste naprav, so navedeni v petem stolpcu preglednice 1.

Preglednica 1

|  |  |  |  |  |
| --- | --- | --- | --- | --- |
| Številkanaprave izI. dela priloge 2a | Dejavnost iz priloge 1 | Poraba topil(t na leto) | Multiplikacijski faktor za določanje letnih referenčnih emisij | Odstotek za določanje ciljne emisije |
| 1.2 | rotacijski globoki tisk (bakrotisk) za publikacije | > 25 | 4 | (10 + 5)% |
| 1.3 | druge tiskarske dejavnosti, razen rotacijskega sitotiska | > 15–25 | 2,5  | (25 + 5)% |
| > 25 | 2,5  | (20 + 5)% |
| rotacijski sitotisk | > 15–25 | 1,5 | (25 + 5)% |
| > 25 | 1,5 | (20 + 5)% |
| 4.1–4.4 | serijsko lakiranje vozil | > 0,5–15 | 2,5  | (25 + 15)% |
| 4.5 | lakiranje priklopnih vozil | > 0,5–5 | 2,5 | (25 + 15)% |
| 5.1 | ličenje vozil | > 0,5–15 | 2,5  | (25 + 15)% |
| 6.1 | površinska zaščita kovinskih kolobarjev  | > 25 | 2,5 | (5 + 5)% |
| 7.1  | površinska zaščita žičnih navitij | > 5 | 1,5 | ( 0 + 5)% |
| 8.1 | površinska zaščita drugih kovinskih ali plastičnih površin  | > 5–15 | 1,5 | (25 + 15)% |
| > 15 | 1,5 | (20 + 5)% |
| nanašanje prevlek, ki so v stiku z živili | > 5–15 | 2,33 | (25 + 15)% |
| > 15 | 2,33 | (20 + 5)% |
| površinska zaščita vozil za zračno in vesoljsko plovbo | > 5–15 | 2,33 | (25 + 15)% |
| > 15 | 2,33 | (20 + 5)% |
| 9.1 | površinska zaščita lesenih površin | > 15–25 | 4 | (25 + 15)% |
| > 25 | 4 | (20 + 5)% |
| 10.1 | površinska obdelava tekstilij, tkanin, folije ali papirja | > 5–15 | 4 | (25 + 15)% |
| > 15 | 4 | (20 + 5)% |
| nanašanje prevlek, ki so v stiku z živili | > 5–15 | 2,33 | (25 + 15)% |
| > 15 | 2,33 | (20 + 5)% |
| 11.1  | površinska obdelava usnja | > 10 | 1,5 | (0 + 5)% |
| 14.1 | nanašanje lepil \* | > 5–15 | 4 | (25 + 5)% |
| > 15 | 4 | (20 + 5)% |
| nanašanje lepil, ki so v stiku z živili | > 5–15 | 2,33 | (25 + 5)% |
| > 15 | 2,33 | (20 + 5)% |

\*za proizvodnjo armiranega poliestra velja odstotek za določanje ciljne emisije (20+15)% pri porabi topil >5 -15 in >15 t/leto

PRILOGA 3

Bilanca uporabljenih organskih topil

1. Definicije

Definicije oznak, ki se uporabljajo pri izdelavi bilance uporabljenih organskih topil za določeno napravo.

Bilanca uporabljenih organskih topil se izračuna za časovno obdobje enega koledarskega leta.

1.1 Vnos organskih topil v napravo (I):

I1: Količina organskih topil ali njihova količina v kupljenih zmeseh, ki se v napravi uporabi kot surovina v časovnem obdobju, za katero se izračuna bilanca uporabljenih organskih topil. Kadar organska topila sodelujejo in se uporabljajo pri kemični reakciji (reaktivna premazna in impregnacijska sredstva ter lepila, polimerizacija in situ, izdelava kompozitnega materiala), reakcijski produkti pa so neločljivi del izdelka, se kot vnos upošteva samo tisti del topil, ki se med uporabo ne odziva, temveč odhlapi.

I2: Količina organskih topil ali njihova količina v zmeseh, ki se reciklira in ponovno uporabi v napravi kot topilo. Reciklirano topilo se upošteva vsakokrat, ko je uporabljeno za izvajanje dejavnosti.

1.2 Iznos organskih topil iz naprave (O):

O1: Emisije v odpadnih plinih

O1 = O1.1 + O1.2

O1.1: Emisije v zajetih očiščenih odpadnih plinih

O1.2: Emisije v zajetih neočiščenih odpadnih plinih

O2: Količina organskih topil v odpadni vodi (če je potrebno, se pri izračunu O5 upošteva čiščenje odpadne vode)

O3: Količina organskih topil, ki preostane v končnem izdelku v obliki nečistoče ali ostanka.

O4: Nezajete emisije v zrak

O5: Količina organskih topil in/ali organskih spojin, ki se izgubijo zaradi kemičnih ali fizikalnih reakcij (npr. odstranijo s sežigom ali presnovijo z drugo obdelavo odpadnih plinov, obdelavo odpadnih vod, zajamejo z ločevanjem hlapov ipd.), če niso vključeni v O6, O7 ali O8)

O6: Količina organskih topil, vsebovana v zbranih odpadkih

O7: Organska topila ali v zmeseh vsebovana organska topila, ki se prodajo ali so namenjena prodaji v obliki izdelka, na primer laki, barve ali lepila kot prodajni izdelki proizvodnih procesov

O8: Količina organskih topil v zmeseh, ki so bili regenerirani za ponovno uporabo (vendar ne kot reciklirana surovina v postopku), če niso šteti pod O7

O9: Organska topila, ki se sproščajo na druge načine.

2. Smernice za uporabo bilance uporabljenih organskih topil za dokazovanje izpolnjevanja zahtev

Način uporabe bilance uporabljenih organskih topil je odvisen od posamezne zahteve, za katero se preverja njeno izpolnjevanje. Poleg v nadaljevanju naštetih parametrov se bilanca uporabljenih organskih topil uporablja tudi za določanje porabe topil, na podlagi česar se lahko določi, ali za posamezno napravo veljajo določbe te uredbe in katere zahteve je treba izpolnjevati v odvisnosti od najmanjše letne porabe organskih topil.

2.1 Ugotavljanje porabe topil in emisij

2.1.1 Ugotavljanje porabe topil

Poraba topil (LV) se izračuna po tem obrazcu:

LV = I1 – O8

Pri napravah za nanašanje premaznih sredstev, lakov, lepil ali tiskarskih barv, ki uporabljajo načrt zmanjševanja emisij, je treba hkrati določiti letno količino trdnih snovi in na podlagi te preveriti vrednost za letno referenčno in ciljno emisijo.

2.1.2 Ugotavljanje celotnih emisij

Za preverjanje upoštevanja mejnih količin celotnih emisij ali upoštevanja ciljnih emisij iz načrta zmanjševanja emisij hlapnih organskih spojin iz priloge 2b te uredbe se izdela bilanca uporabljenih organskih topil za ugotavljanje emisij. Emisije (E) lahko izračunamo na podlagi obrazcev, ki vključujejo nezajete emisije (F) in emisije v zajetih odpadnih plinih:

a) pri določanju nezajetih emisij po točki 2.2.1 a ali točki 2.2.2 a te priloge

E = F + O1

1. pri določanju nezajetih emisij po točki 2.2.1 b ali točki 2.2.2 b te priloge

E = F + O1.1

Izračunana emisija (E) se nato primerja s ciljno emisijo ali predpisano mejno količino celotnih emisij (v tem primeru se po potrebi deli z ustreznim parametrom izdelka).

2.1.3 Za ugotavljanje skladnosti z zahtevami 9. člena te uredbe se izdela bilanca uporabljenih organskih topil za določitev celotnih emisij vseh ustreznih dejavnosti. Rezultat se nato primerja s celotnimi emisijami, ki bi nastale, če bi se izpolnjevale zahteve za vsako posamezno dejavnost posebej.

2.2 Določanje nezajetih emisij

Nezajete emisije (F) lahko določimo s posredno ali neposredno metodo. Odvisno od zahtev za posamezno napravo je treba emisije v zajetih neočiščenih odpadnih plinih upoštevati kot nezajete emisije ali pa ne.

2.2.1 Posredna metoda

a) brez upoštevanja emisij v zajetih neočiščenih odpadnih plinih kot nezajete emisije (za naprave iz točk 1.2, 2.1, 3.1, 4.1 do 4.5, 7.1, 11.1, 12.1, 13.1, 15.1, 16.1, 17.1, 18.1, 19.1 iz I. dela priloge 2a te uredbe)

F = I1 – O1 – O5 – O6 – O7 – O8

b) z upoštevanjem emisij v zajetih neočiščenih odpadnih plinih kot nezajete emisije (za naprave iz točk 1.1, 1.3, 5.1, 6.1, 8.1, 9.1, 10.1, in 14.1 iz I. dela priloge 2a te uredbe)

F = I1 – O1.1 – O5 – O6 – O7 – O8

2.2.2 Neposredna metoda

a) brez upoštevanja emisij v zajetih neočiščenih odpadnih plinih kot nezajete emisije (za naprave iz točk 1.2, 2.1, 3.1, 4.1 do 4.5, 7.1, 11.1, 12.1, 13.1, 15.1, 16.1, 17.1, 18.1, 19.1 iz I. dela priloge 2a te uredbe)

F = O2 + O3 + O4 + O9

b) z upoštevanjem emisij v zajetih neočiščenih odpadnih plinih kot nezajete emisije (za naprave iz točk 1.1, 1.3, 5.1, 6.1, 8.1, 9.1, 10.1, 14.1 iz I. dela priloge 2a te uredbe)

F = O1.2 + O2 + O3 + O4 + O9

Pri obeh metodah se lahko količina posameznih vnosov in izpustov določi z meritvami. Mogoči so lahko tudi drugi enakovredni izračuni. Nezajetih emisij ni treba ponovno ugotavljati, če se ne spremeni tehnološka oprema.

Mejna vrednost za nezajete emisije je izražena kot delež vnosa topila, ki ga izračunamo po tem obrazcu:

I = I1 + I2